Two candle fires overnight spark warning - Newyddion - Gwasanaeth Tân ac Achub Gogledd Cymru\nDau dân cannwyll dros nos yn ysgogi rhybudd\nPostiwyd 14 Rhagfyr 2015 15:48\nMae diogelwch canhwyllau unwaith eto yn cael ei bwysleisio, ar ôl dau dân yn deillio o adael canhwyllau heb unrhyw un i gadw llygad arnynt.\nGalwyd criwiau o’r Wyddgrug a Bwcle i eiddo ar Glyndwr Road, Gwernymynydd am 01.45 o’r gloch y bore (ddydd Llun 14 Rhagfyr) gydag adroddiadau o dân yn ystafell fyw’r eiddo. Roedd cannwyll wedi ei gadael wedi cynhesu PVC sil ffenestr – achosodd y tân ddifrod tân 100% i’r sil ffenestr a 10% difrod mwg i’r ystafell fyw.\nGalwyd diffoddwyr tân o Dreffynnon a’r Fflint i eiddo ar Greenacre Drive, Bagillt am 05.32 o’r gloch i ddelio â thân oherwydd cannwyll a oedd wedi ei gadael yn rhy agos i soffa. Taniodd y gannwyll y soffa, clustogau a’r carped ac achosodd ddifrod tân i’r eitemau hyn a 5% difrod mwg i’r ystafell fyw.\nMeddai Paul Scott, Rheolwr Diogelwch Cymunedol ar gyfer Wrecsam a Sir y Fflint: “Mae pobl yn tueddu i ddefnyddio canhwyllau fwy yn ystod misoedd y gaeaf, ac yn enwedig dros y Nadolig. Gellir defnyddio canhwyllau mewn amrywiol ffyrdd, megis ffynhonnell golau, gwres neu addurn yn unig, ond mae’n bwysig bod pobl yn ymwybodol o’r peryglon y gall canhwyllau eu hachosi.\n"Rydym yn cynghori pobl i defnyddio canhwyllau bach sy'n gweithio â batri. Maent ar gael yn rhad ac yn gweithio â batri, yn hytrach na fflam. Maent yr un mor effeithiol o ran creu awyrgylch ond yn llawer mwy diogel na chanhwyllau."\nMae’n hanfodol bwysig bod trigolion yn dilyn y cyngor diogelwch isod wrth ddefnyddio canhwyllau:\n- Peidiwch byth â gadael cannwyll, a chofiwch ei diffodd cyn mynd i gysgu\n- Sicrhewch bod y gannwyll yn sefyll i fyny a’i bod wedi ei gosod yn ddiogel fel na all gwympo trosodd – mae canhwyllau arogl yn troi’n hylif felly dylid eu llosgi mewn cynhwysydd gwydr neu fetel sy’n medru gwrthsefyll gwres ac fel na all yr hylif redeg allan\n- Dylid rhoi canhwyllau ar wyneb sy’n gwrthsefyll gwres\n- Cadwch ganhwyllau allan o ddrafftiau a ffynonellau gwres uniongyrchol neu olau haul\n- Gadewch o leiaf 10cm rhwng canhwyllau a pheidiwch byth â’u dodi dan silffoedd neu wynebau eraill\n- Diffoddwch y gannwyll cyn iddi losgi’r cynhwysydd\n- Llosgwch ganhwyllau’n ddigon pell oddi wrth blant\n- Diffoddwch ganhwyllau cyn eu symud\n- Gosodwch larwm mwg bob amser yn eich eiddo, ond dylid ystyried larwm mwg ychwanegol lle llosgir canhwyllau yn rheolaidd\n- Peidiwch ag estyn dros ganhwyllau\n- Ni ddylid defnyddio canhwyllau awyr agored dan do\n- Peidiwch â chwarae gyda chanhwyllau trwy ddodi rhywbeth arall yn y gŵyr poeth\nI gael archwiliad diogelwch cartref am ddim a chyngor diogelwch tân yn eich cartref, ffoniwch linell radffon 24 awr Gwasanaeth Tân ac Achub Gogledd Cymru ar 0800 169 1234 neu ewch i www.nwales-fireservice.org.uk neu anfonwch neges testun i 88365, gan sicrhau bod y neges yn dechrau gyda’r gair HFSC.


Sut i arbed fy nghynnydd yn SEO os yw parth newid?\nMae penderfyniad wedi'i ffurfio'n dda i newid enw parth yn un mawr, yn sicr. Ond yn ystyried y termau cyffredin sy'n gysylltiedig â phwysau sy'n gysylltiedig â materion yn ymwneud â'r gyllideb sy'n codi ar y ffordd i adferiad cyflawn, gall llawer ohonom deimlo'n rhwystredig.\nYmhlith y canlyniadau mwyaf realistig sy'n digwydd ar gyfer SEO ar ôl newid parth, colli traffig organig dros dro. Mae difrod o'r fath fel arfer yn cael ei raddio i 5-20% a disgwylir ar gyfer traffig y wefan, o leiaf trwy'r cyfnod cychwynnol hyd at 3-4 wythnos fel arfer mae angen brawf crawling Google i astudio'r URLau newydd, ailgyfeirio, neu unrhyw dudalen arall oddi ar y dudalen diweddariadau. Yn gyntaf oll, deimlo'n dawel, gan fod yn rhaid i'r ffrâm amser hwn fod yn bendant ddigon i wneud iawn am eich colledion. Felly, rwy'n argymell gwneud cais am ymgyrch PPC wedi'i dargedu at eich enw brand busnes, yn ogystal â'r prif eitemau nad ydynt yn frand sy'n berthnasol i'w chwiliad.\nYn fwyaf cyffredin, byddai cyfran y llew o wefeistri gwe a datblygwyr gwe yn dechrau cymryd ar ôl gwaith therapi, gan ddechrau adfer unwaith y bydd eu gwaith SEO a gwaith parth newid eisoes wedi cael eu lansio. Ond efallai y byddwch hefyd yn cymryd cam ymhellach i ffwrdd. Rwy'n golygu y gallwch chi fynd am rai gwaith rhagarweiniol i wneud eich gorau i helpu Google ei hun, yn ogystal â gweddill y peiriannau chwilio, gael gwell dealltwriaeth o'r hyn sy'n digwydd ac i ymateb yn ddigonol. Felly, gallwch chi gadw eich cynnydd yn y parth newid troi SEO a'r holl llanast o'i gwmpas yn weithdrefn ddi-dor. Awgrymaf deimlo'ch hun fel rheolwr, dim ond dilyn y camau rhagweithiol hyn:\nMae ailadeiladu eich dolenni yn seiliedig ar wefannau'r awdurdod parth uchel eraill yn syniad gwych. Er eich bod yn brysur gyda diweddaru ac ailadeiladu eich backlinks cyfredol ar y Rhyngrwyd, mae croeso i chi ddehongli'r angen i newid parth fel rhai cyfleoedd gwych newydd. Rwy'n golygu eich bod yn gallu bulti yn hawdd mwy o backlinks ffres drwy'r wythnosau yn dilyn newid parth. Wrth wneud hynny, byddwch yn anfon arwyddion hyd yn oed yn fwy cywir a defnyddiol i Google. Ac mae hynny'n cael ei ddyfarnu gyda safle uwch yn y SERPs wedi'r cyfan.\nPeidiwch ag anghofio dod yn ôl i ail-weithio eich hen backlinks gyda'r URLau newydd. Y syniad craidd yma yw adennill eich set lawn o backlinks ansawdd tra'n lleihau'r cyfrif ailgyfeirio ar y parth ar yr un pryd. Gan fynd, cropian ar y Rhyngrwyd gan ddefnyddio offeryn arbennig (roeddwn i'n arfer dibynnu ar yr afonydd), darganfyddwch eich backlinks gyda'r awdurdod cryfaf. Unwaith y cânt eu lleoli, gwnewch yn siŵr eich bod yn cynnal ymdrech allgymorth trwy ddefnyddio e-bost i ofyn am y wybodaeth ddiweddaraf ar eu cyfer.\nYn olaf, peidiwch ag anghofio gwneud hyrwyddiad ar gyfer eich enw parth newydd trwy sianeli cyfryngau cymdeithasol. Felly, dechreuwch ddiweddaru URL eich gwefan a'r enw brand busnes iawn (os yw'n berthnasol) ar y fframweithiau mwyaf poblogaidd a pherthnasol. Hefyd, byddai'n syniad da i gyhoeddi newid parth ar gyfer digwyddiad ar rai o'ch sianeli cyfryngau cymdeithasol. Bydd hynny'n eich helpu i hysbysu'r gynulleidfa mai dim ond bydd eich parth yn newid, ond bydd gwerthoedd uchel eich cynhyrchion neu'ch gwasanaethau yr un peth beth bynnag Source .


•\tFe fydd App 3D i gyd-fynd â chyfres newydd i blant am fyd natur, a fydd yn ymddangos am y tro cyntaf ar S4C eleni.\n•\tMi fydd App Saesneg hefyd yn cael ei gyhoeddi i arwain y gynulleidfa i lefydd a gafodd sylw yng nghyfres ‘Llefydd Sanctaidd’. Cafodd y fersiwn Gymraeg ei lansio ym mis Chwefror yn ystod darlledu’r gyfres ar S4C, a bydd yr App Saesneg yn cyd-fynd â’r gyfres Saesneg a fydd yn cael ei darlledu ar BBC4. Mae’r ddwy gyfres, a gynhyrchwyd ar y cyd rhwng S4C, Cwmni Da a Western Front Films yn dilyn Ifor ap Glyn wrth iddo ymweld â llefydd sanctaidd amrywiol ledled Ynysoedd Prydain.\n•\tMae S4C hefyd yn gweithio gyda phartneriaid i ddatblygu gemau digidol yn y Gymraeg, ar gyfer plant ac oedolion, fydd yn cael eu lansio ar dabledi a chonsolau gemau yn ystod y flwyddyn. Bydd hyn yn rhoi'r iaith Gymraeg ar rai o’r platfformau rhyngwladol mwyaf blaenllaw am y tro cyntaf.\n•\tBydd e-lyfrau rhyngweithiol newydd i blant yn cael eu cyhoeddi’n fuan, fydd yn cyflwyno plant i gymeriadau lliwgar newydd sbon.\n•\tByddwn yn dod â hen glasur yn ôl ar ffurf electronig yn y ddiweddarach eleni i gyd-fynd â rhaglen ddogfen arbennig.\n•\tFe fydd cynllun sy’n galluogi pobl ifanc i gael eu deunydd eu hunain ar S4C wrth ffilmio elfennau o’u bywydau bob dydd eu hunain. Bydd hwn yn gynllun ar y cyd a nifer o bartneriaid eraill a bydd yn cael ei lansio yn yr haf.\n•\tByddwn yn cydweithio gyda’r Theatr Genedlaethol, wrth iddyn nhw gynhyrchu digwyddiad theatrig yn Amgueddfa Caerfyrddin. Byddwn yn ei droi’n ddigwyddiad aml blatfform, gan dargedu cynulleidfaoedd newydd drwy’r gofod digidol.\n•\tHefyd yn ymddangos ar-lein fydd gwaith enillwyr cystadleuaeth i awduron newydd. Bydd darnau 10 munud y 6 ymgeisydd gorau yn cael eu gwe-ddarlledu, gyda chyfle i un ohonynt gyrraedd y sgrin yn y pen draw.


Newyddion - Cau pwll nofio yn Y Ddraenen Wen ger Pontypridd am resymau diogelwch\nCau pwll nofio yn Y Ddraenen Wen ger Pontypridd am resymau diogelwch\nMae pwll nofio'r Ddraenen Wen ger Pontypridd wedi cau am resymau iechyd a diogelwch. Mi gafodd ymchwiliad ei gynnal gwnaeth ddangos bod yna broblemau strwythurol yn yr adeilad. Mi allai hyn achosi perygl i bobl sydd yn gweithio neu'n defnyddio'r pwll. Yn ôl y cyngor doedd dim dewis ond cau'r pwll nofio yn syth. Mewn datganiad maen nhw'n dweud bod angen gwneud mwy o waith yno i ddatrys y broblem. Meddai llefarydd ar ran Cyngor Rhondda Cynon Taf: "Bydd swyddogion y cyngor yn asesu'r materion strwythurol ac yn cyflwyno adroddiad manwl ar y materion yma i'r aelodau cyn gynted ag sydd yn bosib. "Mae'r cyngor yn ymddiheuro am unrhyw anghyfleustra y gallai hyn achosi i ddefnyddwyr y pwll ond mae diogelwch ymwelwyr a staff yn holl bwysig."\nCyngor Rhondda Cynon Taf The BBC is not responsible for the content of external Internet sites


Band o Flaenau Ffestiniog\nBari Gwilliam, Gai Toms\nYn 1999, rhyddhawyd EP Cae yn Nefyn, eto ar label Crai. Yn arwydd o'u llwyddiant ar y pryd, roeddent yn brif fand yn Maes B yn yr Eisteddfod Genedlaethol y flwyddyn honno. Yn y blynyddoedd canlynol, rhyddhawyd nifer o CDs gan y band sef Scratchy (Sengl, 2000), Gweld y Llun (Albwm, 2001) a Low Alpine (Sengl, 2001). Gwnaeth hyn Anweledig yn adnabyddus dros Gymru, gyda'u sain unigryw yn gymysgedd o lawer o ddylanwadau. Yn 2002, aethant ar daith drwy Lydaw, cyn cymryd toriad er mwyn canolbwyntio ar brosiectau eraill megis Mim Twm Llai (Gai Toms) a Vates (Oz). Yn 2004, ailffurfiodd y band gan ail-ddechrau gigio a rhyddhau'r EP Byw. Yn y cyfamser, ymunodd Rhys Roberts i chwarae'r gitâr fâs i'r band roc Sibrydion.\nProffeil y band ar BBC Wales Archifwyd 2007-02-21 yn y Peiriant Wayback. (Saesneg)\nWedi dod o "https://cy.wikipedia.org/w/index.php?title=Anweledig&oldid=10957914"\nLast edited on 28 Gorffennaf 2021, at 07:12\nNewidiwyd y dudalen hon ddiwethaf ar 28 Gorffennaf 2021, am 07:12.


Wrth wraidd ASTUTE 2020 mae pump o brif Sefydliadau Addysg Uwch Cymru, sef Prifysgol Abertawe, Prifysgol Caerdydd, Prifysgol Aberystwyth, Prifysgol De Cymru a Phrifysgol Cymru y Drindod Dewi Sant (PCYDDS). Bu’r pedwar partner yn cydweithio ers 2010 ar brosiect ASTUTE (2010 – 2015), gan ganolbwyntio ar dechnolegau sy’n ymwneud â gweithgynhyrchu, ac maent yn cynnig swyddogion prosiect hynod gymwys ac arbenigedd academaidd o fri er mwyn caniatáu twf trawsffurfiannol a chynaliadwy yn niwydiant gweithgynhyrchu Gorllewin Cymru a’r Cymoedd trwy hwyluso’r broses o fabwysiadu technolegau uwch, cynyddu cystadleurwydd a meithrin cadernid at y dyfodol.\nBydd Aberystwyth yn ymwneud ag ASTUTE 2020 trwy’r Adran Gyfrifiadureg, a phwyslais yr ymchwil yno yw systemau deallus, gan ganolbwyntio’n bennaf ar feysydd meddalwedd a roboteg.\nBydd elfennau Prifysgol Caerdydd yn ASTUTE 2020 yn cael eu darparu gan bartneriaeth sefydledig a fydd yn cynnwys tri grŵp ymchwil gwahanol, y mae gan bob un ohonynt enw da rhyngwladol am ragoriaeth.\nMae cyfraniad Prifysgol Abertawe i gyflawniad technegol ASTUTE 2020 yn troi o gwmpas y Coleg Peirianneg, ac yn cael ei gyflwyno gan y canolfannau ymchwil a gydnabyddir yn rhyngwladol sydd wedi’u lleoli ar Gampws Gwyddoniaeth ac Arloesedd y Bae. Mae gan y canolfannau ymchwil draddodiad hir, hynod lwyddiannus o weithio gyda diwydiant ar waith ymchwil a datblygu blaengar sy’n cael effaith bwysig.\nMae ychwanegu Prifysgol De Cymru (USW) at bartneriaeth ASTUTE 2020 yn cryfhau’r academyddion deinamig o’r radd flaenaf a’r swyddogion prosiect hynod gymwysedig sy’n perthyn i’r Sefydliadau Addysg Uwch o Gymru sy’n rhan o’r rhaglen honno. Bydd USW yn cefnogi cwmnïau gweithgynhyrchu yn Nwyrain Cymru, gan greu gwybodaeth y gellir ei defnyddio’n sail ar gyfer gweithredu a thywys penderfyniadau yn y broses weithgynhyrchu.\nBydd PCYDDS yn cyfrannu at ASTUTE 2020 mewn cydweithrediad â’r Gyfadran Pensaernïaeth, Cyfrifiadura a Pheirianneg (FACE) a’r Ysgol Beirianneg, Gweithgynhyrchu a Logisteg ym maes Profion Annistrywiol.\nBydd cydweithrediad ASTUTE 2020 gyda Lyte Industries (Cymru), sydd wedi eu lleoli yn Abertawe, yn galluogi Lyte i ymestyn eu systemau gweithgynhyrchu i werthuso a gwella effeithlonrwydd, ansawdd a darpariaeth, gan arwain at fwy o gyllid gwerthiannau gan sicrhau dyfodol hirdymor i’r cwmni yng Ngorllewin Cymru a’r Cymoedd.


Uwchgynhadledd Defnyddwyr yr UE 2014: Sicrhau bod defnyddwyr yn medi buddion yr economi ddigidol - Gohebydd yr UE\nByddai cwblhau'r farchnad sengl ddigidol o fudd i ddefnyddwyr yr UE o € 400 y flwyddyn ar gyfartaledd, tua € 200 biliwn ledled Ewrop. Mae'r economi ddigidol yn dod â buddion gwirioneddol i ddefnyddwyr, ond mae hefyd yn codi cwestiynau pwysig am hawliau defnyddwyr ar-lein. Bydd Uwchgynhadledd Defnyddwyr eleni yn canolbwyntio ar sut y gallwn sicrhau bod defnyddwyr yn elwa o'r sector digidol.\nAr achlysur yr uwchgynhadledd dywedodd y Comisiynydd Polisi Defnyddwyr Neven Mimica: "Mae gan ddefnyddwyr lawer i'w ennill o'r economi ddigidol: mae bargeinion gwell i'w cael, mwy o gynnwys i gael mynediad a ffyrdd rhatach o gyfathrebu. Ar hyn o bryd dim ond 50% o ddefnyddwyr yn y Siop yr UE ar-lein. Mae potensial amlwg ar gyfer twf ond mae'n rhaid i ni sicrhau y gall defnyddwyr fod mor hyderus yn siopa ar-lein ag y maent wrth siopa ar y stryd fawr. "\nDywedodd Is-lywydd y Comisiwn Ewropeaidd, Neelie Kroes, sy'n gyfrifol am yr Agenda Ddigidol: "Mae angen i ni gael pob defnyddiwr Ewropeaidd yn ddigidol. Pleidlais yr wythnos hon yn Senedd Ewrop yw'r cam cyntaf tuag at gyflawni marchnad sengl go iawn ar gyfer telathrebu, gan wneud ein gweledigaeth o a Ewrop gysylltiedig, gystadleuol yn realiti Mae'n ymwneud ag arfogi pob busnes Ewropeaidd gyda'r offer a'r rhwydweithiau sydd eu hangen arnynt i arloesi a thyfu, a rhoi'r cysylltedd di-dor y maent wedi dod i'w fynnu i bob dinesydd Ewropeaidd - heb arferion annheg fel gwasanaethau wedi'u blocio neu daliadau crwydro. yn wythnos bwysig iawn i ddefnyddwyr Ewropeaidd! "\nMae Uwchgynhadledd eleni yn dwyn ynghyd, tua 400 o gyfranogwyr yn cynrychioli Senedd Ewrop, y Comisiwn, llywodraethau cenedlaethol, cymdeithasau defnyddwyr a busnes, awdurdodau gorfodi a rheoleiddio, Canolfannau Defnyddwyr Ewrop a Goruchwyliwr Diogelu Data Ewrop.\nRoedd yr Uwchgynhadledd Defnyddwyr gyntaf un a gynhaliwyd chwe blynedd yn ôl eisoes yn canolbwyntio ar ymddiriedaeth defnyddwyr yn y farchnad ddigidol. Wrth edrych yn ôl, mae'n amlwg bod economi ddigidol yr UE wedi cael ei thrawsnewid yn gyflym gydag effaith sylweddol ar fywydau defnyddwyr.\nMae'r ffigurau'n siarad drostynt eu hunain - ar hyn o bryd mae mwy na 790 miliwn o danysgrifiadau ffôn symudol yn Ewrop ac mae'r rhyngrwyd yn cael ei ddefnyddio gan fwy na 370 miliwn o ddinasyddion yr UE. Mae mwy na hanner defnyddwyr yr UE wedi gwneud o leiaf un pryniant ar-lein yn ystod y deuddeg mis diwethaf ac mae 80% o ddefnyddwyr ar-lein yn defnyddio gwefannau cymharu prisiau i ddod o hyd i fargeinion gwell.\nBydd yr uwchgynhadledd yn canolbwyntio ar yr angen dybryd am farchnad ddigidol a thelathrebu sengl integredig, er budd defnyddwyr a chwmnïau. Mae'r Comisiwn yn benderfynol o aros yn agos at ddinasyddion trwy fynd i'r afael â'u pryderon ac ailadeiladu eu hymddiriedaeth i'r farchnad fewnol, yn enwedig yn y Farchnad Sengl Ddigidol.\nMae gwneud polisi defnyddwyr yn addas ar gyfer yr oes ddigidol yn un o amcanion y Comisiwn fel yr amlygir yn yr Agenda Defnyddwyr. Mae'r Comisiwn eisoes wedi dechrau cyflawni yn hyn o beth: platfform datrys anghydfodau ar-lein, y gyfarwyddeb hawliau defnyddwyr newydd, gwaith parhaus ar offer cymharu ac adolygiadau defnyddwyr, y ffocws cryfach ar orfodi ar-lein, lansio Ystafell Ddosbarth Defnyddwyr a lansio platfform gwe rhyngweithiol ar gyfer meithrin gallu sefydliadau defnyddwyr. Mae'r Comisiwn hefyd wedi cyflwyno cynigion uchelgeisiol i ddiweddaru'r fframwaith cyfredol ar gyfer Diogelu Data ac i gwblhau'r Farchnad Sengl Telathrebu.\nNod yr Uwchgynhadledd yw edrych ar yr hyn a gyflawnwyd hyd yma wrth wneud polisi defnyddwyr yn addas ar gyfer yr oes ddigidol - gan gynnwys edrych ar arferion gorau cenedlaethol - a'r hyn sydd ar ôl i'w wneud i fynd i'r afael â'r heriau sy'n dod i'r amlwg.\nCynhelir gweithdai wedi'u targedu ar y pynciau a ganlyn:\n“Cysylltedd” - archwilio anghenion defnyddwyr am gysylltedd band eang yn yr UE yn y pum mlynedd nesaf a ffyrdd o osgoi rhaniad digidol.\n“Hawliau'r UE i ddefnyddwyr ar-lein” - nodi bylchau posibl yn y rheoliad presennol a ffyrdd o gynyddu gorfodaeth.\n“Taliadau ar-lein” - asesu risgiau a buddion i ddefnyddwyr wrth iddynt ddefnyddio'r ffurflenni talu hyn, er enghraifft mewn perthynas â diogelu data personol mewn trafodion talu.\n“Llythrennedd digidol” - helpu defnyddwyr i feistroli'r amgylchedd digidol, gwahaniaethu cynnwys taledig neu noddedig oddi wrth gynnwys arall, deall a rheoli olrhain ar-lein a hysbysebu ymddygiadol ar-lein.\n“Ymddiried ar-lein” - asesu i ba raddau y gall offer fel nodau ymddiriedaeth ac adolygiadau defnyddwyr ar-lein helpu i gynyddu ymddiriedaeth defnyddwyr mewn e-fasnach a sut y gellir sicrhau dibynadwyedd offer o'r fath.\n“Bargeinion newydd a thecach” - gwella dewis defnyddwyr trwy fargeinion wedi'u galluogi'n ddigidol (ee trwy offer cymharu).\nPynciau cysylltiedig:370 miliwn o ddinasyddion yr UEcyfathrebuUwchgynhadledd Defnyddwyreconomi ddigidoloes ddigidoltanysgrifiadau ffôn symudolFarchnad Sengl Telecoms\nMae'r Senedd yn cadw pwysau i drethu #DigitalEconomy yn fwy teg\nstrategaeth ddigidol y DU newyddion da i ganolfannau tech Gorllewin Canolbarth Lloegr ôl- # Brexit


Prosiect Gwella Bioamrywiaeth Comin Coity Wallia | PONT\nAstudiaeth achos o bori tir comin er budd bioamrywiaeth a chymunedau\nProsiect Gwella Bioamrywiaeth Comin Coity Wallia oedd Prif Brosiect Dyfarniad Biffa yn 2010.\nPrif nod y prosiect oedd adfer ac ailgysylltu 1,063 o hectarau o gynefinoedd blaenoriaeth ar diroedd comin Cefn Hirgoed a Mynydd y Gaer i’r gogledd o Ben-y-bont ar Ogwr.\nGyda phwyslais penodol ar reoli er budd Brith y Gors, y Brith Brown, Criciedyn Hirgorn y Gors a’r Gardwenynen Feinlais.\nMae Comin Coity Wallia’n agos at Ben-y-bont ar Ogwr ac mae llawer o ymddygiad gwrthgymdeithasol i’w weld yno.\nCymdeithas Cominwyr Coity Wallia, Cadwraethwyr Comin Coity Wallia, Dunraven Estates, Cyfoeth Naturiol Cymru, Rockwool, Cyngor Bwrdeistref Sirol Pen-y-bont ar Ogwr, Heddlu De Cymru, Cymdeithas Green Lane, Treadlightly, Cadwch Gymru’n Daclus, Fly Tipping Action Cymru, Gwasanaeth Tân ac Achub De Cymru, Butterfly Conservation, Ymddiriedolaeth ARC, yr Ymddiriedolaeth Cadwraeth Cacwn, Ymddiriedolaeth John Muir, SEWBReC, CoedCymru\nNod y prosiect oedd annog y gymuned leol i ymddiddori mewn bywyd gwyllt ac arferion amaethyddol ar y comin. Hybodd well dealltwriaeth o’r problemau a’r goblygiadau sy’n effeithio ar y comin mewn ymdrech i leihau ymddygiad gwrthgymdeithasol, yn enwedig gyrru anghyfreithlon ar y tir comin, taflu sbwriel yn anghyfreithlon a chynnau tân yn fwriadol.\nTaflenni gwybodaeth a gwefan wedi’u cynhyrchu\nLlwybrau cerdded gyda chyfeirbyst wedi’u sefydlu\nPecynnau addysgol wedi’u creu ar gyfer ysgolion\nYmweliadau gan ysgolion yn cyflwyno a chynnal Dyfarniad John Muir\nWedi mynychu sioeau a charnifalau lleol\nGoruchwylio gyda Heddlu De Cymru a gweithredu ymgyrch posteri\nCynllun llosgi mewn cydweithrediad â Chymdeithas y Cominwyr a Gwasanaeth Tân ac Achub De Cymru\nTeithiau tywys, cyrsiau byr a sgyrsiau wedi’u cyflwyno gan swyddog y prosiect ac arbenigwyr lleol\nDyddiau tasgau i wirfoddolwyr\nGwnaed ymdrechion i annog porwyr lleol i ddefnyddio’r comin fel rhan o fenter eu fferm. Mae gan y prosiect fanteision i economi’r ardal leol.\nDefnyddiwyd contractwyr lleol i gynnal gwaith y prosiect\nCafwyd deunydd ac offer o ffynonellau lleol\nGwybodaeth a chyhoeddusrwydd wedi gwella twristiaeth yn yr ardal leol\nCynllun prydlesu gwartheg wedi annog sefydlu buches newydd o wartheg cochion Gogledd Dyfnaint\nWedi darparu peiriannau i Gymdeithas y Cominwyr eu defnyddio i reoli’r cynefinoedd er lles bioamrywiaeth ac amaethyddiaeth gynaliadwy\nMae’r prosiect wedi elwa o’r amgylchedd naturiol drwy wella amodau i fywyd gwyllt, ansawdd dŵr a rheolaeth a mynediad i’r cyhoedd.\nGwellt y gweunydd a brwyn. Mae’r ardaloedd llawn pabwyr ar dir yr hen lo brig wedi cael eu trin drwy sychu’r chwyn gyda glyffosad (130 hectar) ac wedyn torri. Cafodd ardaloedd o wellt y gweunydd a brwyn trwchus eu torri a’u casglu (83 hectar).\nCafodd prysgwydd bedw a helyg (7 hectar) eu clirio i adfer y borfa o ros. Targedwyd rhywogaethau estron ymledol – cafodd y Ffromlys Chwarennog (5 hectar) ei docio, torrwyd y llwyni a chafodd ei dynnu gyda llaw gan wirfoddolwyr.\nMae coetir derw yn yr ucheldir (66 hectar) wedi cael ei reoli drwy deneuo’r top, teneuo cyffredinol a modrwyo’r rhisgl, er mwyn creu bylchau yn y canopi a gadael pren marw yn sefyll ac ar lawr. Cafodd y llwybrau troed eu cynnal a’u cadw a gosodwyd arwyddion arnynt.\nCafodd y rhedyn ei reoli drwy rolio 189 hectar o lethrau wedi’u gorchuddio â rhedyn a 251 hectar o redyn gwastad a gwasgarog.\nBugeilio’r da byw a dosbarthu blociau mwynau i gadw da byw yn y mannau a ddymunir. Yn enwedig ar ôl triniaeth fecanyddol.\nAdeiladwyd pum gwâl i ddyfrgwn o foncyffion a chynhaliwyd arolygon ar ddyfrgwn.\n22 o byllau a gwalau wedi’u creu neu eu hadfer.\nHadu dôl o flodau gwyllt (3.2 hectar), plannu eginblanhigion a thorri’r gwair yn hwyr yn flynyddol.\nGwelliant mewn cofnodion biolegol a sefydlu monitro tymor hir.\nDychweliad cornchwiglen yn magu – am y tro cyntaf ers 1989!\n« Partneriaeth Anifeiliaid Pori Ynys Môn Taith Addysgol Prosiect Bernie »


Cyfleusterau Cyfarfod a HyfforddiYng nghanolfan hamdden Caerfyrddin, rydym yn deall bod cynnal cyfarfodydd, sesiynau hyfforddi a chynadleddau yn gallu achosi straen ar y gorau.Read More >>Partïon Pen-blwyddMae cynllunio partïon pen-blwydd yn dasg enfawr, tydi?Mae’n rhaid i chi drefnu bagiau parti, cynllunio adloniant, ac ysgrifennu ac anfon gwahoddiadau...Read More >>Y Rhaglen Dysgu NofioY rhaglen dysgu nofio yw’r ffordd orau i’ch plentyn ddysgu nofio.Read More >>Gwersyll Gwyliau Bizzy BeesMae ein gwersyll gwyliau yn lle gwych i’ch plant yn ystod gwyliau’r ysgol. Byddan nhw’n cael eu cadw ar flaenau’u traed drwy’r dydd yn gwneud amrywiaeth o weithgareddau llawn hwyl. Bydd staff bywiog ac arbenigol yn cadw llygad ar y plant drwy’r dydd.Read More >>Prev123456Next\nAchubwyr Bywyd mewn Pwll Nofio yn cael Marciau Llawn\nMae adran Cyfleusterau Hamdden Sir Gaerfyrddin yn falch iawn o gael cadarnhau bod Canolfan Hamdden Llanelli wedi cael 100% mewn arolygiad diweddar.\nMae Gareth Pryor, yr asesydd hyfforddiant achub bywyd, wedi bod yn allweddol o ran y canlyniad gwych hwn, a hynny gyda chymorth Celia Melvin, y Rheolwr ar Ddyletswydd, a Steve Owens, Cydgysylltydd y Ganolfan.\nMae'r ganolfan wedi ennill statws cymeradwy am ddeuddeg mis arall. Cafodd y gwiriad allanol ei gynnal gan un o Arolygwyr y Sefydliad Achubwyr Bywyd Cymwys (IQL), a ddywedodd, “Mae hwn yn ganlyniad gwych yn sgil ffrwyth llafur hyfforddwr ymroddgar a threfnus”.\nDim ond canolfannau sy'n cyrraedd y safonau uchaf oll o ran hyfforddiant achubwyr bywyd a gaiff statws cymeradwy.\nSefydliad cenedlaethol sy'n cael ei gynnal gan y Gymdeithas Achub Bywyd Frenhinol yw'r Sefydliad Achubwyr Bywyd Cymwys.\nMae hyfforddiant a chyrsiau achub bywyd Cymhwyster Cenedlaethol Achubwyr Bywyd Pwll Nofio (N.P.L.Q.) yn cael eu cynnal yn rheolaidd yn y ganolfan. Cysylltwch â Steve Owens i gael rhagor o wybodaeth: sowens@sirgar.gov.uk\nNews Headlines cyYdych chi'n credu y gallech chi fod yn nofiwr Paralympaidd?Archebu Gweithgareddau Ar-lein gydag Actif Sir Gâr Gwersi Nofio yng Nghanolfan Hamdden Caerfyrddin


Ewro I Bunt sterling Hanes y gyfradd gyfnewid (2022)\nEwro I Bunt sterling Hanes y gyfradd gyfnewid\nEwro I Bunt sterling Hanes y gyfradd gyfnewid hanes ers 1999 til 2022. siart arnewid arian Ewro I Bunt sterling (2022).\nRydym yn cadw hanes o gyfraddau cyfnewid yr holl arian cyfred ar gyfer pob blwyddyn. Gallwch ddarganfod hanes Ewro i bunt sterling yma am bob blwyddyn ac am gyfnod gwahanol. Cronfa ddata o'r holl gyfraddau cyfnewid ar gyfer pob blwyddyn ar-lein. Hanes Ewro i bunt sterling Wcreineg o 1992 i 2022 ar gyfer pob blwyddyn. Dangosir cyfraddau cyfnewid Ewro i bunt sterling yma o 1992 i 2022.\nGallwch weld hanes y newidiadau yng nghyfradd cyfnewid Ewro / bunt sterling dros sawl blwyddyn ar y siart ar y dudalen hon. Graff o hanes dyfyniadau o Ewro i bunt sterling er 1992 ar-lein ac am ddim. Graff am ddim o hanes Ewro i bunt sterling dros y flwyddyn ddiwethaf. Mae ysgogiadau rhyngweithiol yn y graff hanes cyfraddau cyfnewid. Hofran dros y graff. Defnyddiwch y cynghorion ar y graff o hanes dyfyniadau o Ewro i bunt sterling.\nTrosi Ewro I Bunt sterling Ewro I Bunt sterling Cyfradd cyfnewid Ewro I Bunt sterling byw ar farchnad cyfnewid Forex\nMai 2022 0.843938\nEbrill 2022 0.846989\nMawrth 2022 0.835540\nChwefror 2022 0.830618\nIonawr 2022 0.840214\nMae hanes cyfraddau cyfnewid Ewro i bunt sterling ar gael yn y tabl ar gyfer pob blwyddyn er 1992. Mae'r cyfraddau cyfnewid Ewro i bunt sterling yn y tabl ar gyfer pob blwyddyn yn rhad ac am ddim yma. Hanes y cyfraddau cyfnewid yn y tabl: Ewro i bunt sterling ar gael bob blwyddyn: 1992, 1993, 1994, 1995, 1996, 1997 , 1998, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020. Mae hanes cyfraddau cyfnewid pob blwyddyn am fisoedd ar gael trwy glicio ar ddolen y flwyddyn yn y tabl hanes arian cyfred. Dyfyniadau misol o Ewro i bunt sterling, gallwch weld a ydych chi'n clicio ar ddolen y flwyddyn yn y tabl hanes am y flwyddyn.\nMae'r newid yng nghyfraddau cyfnewid Ewro i bunt sterling am gyfnod hir i'w weld yn glir ar y dudalen hon o hanes cyfraddau cyfnewid . Amcangyfrifwch faint mae'r arian cyfred wedi newid dros 10, 20 neu 30 mlynedd. Gweler siart dyfyniadau dros amser hir. Cynnydd a chwymp Ewro i bunt sterling er 1992. Dewiswch arian cyfred gwahanol yn lle bunt sterling i ddarganfod hanes Ewro yn erbyn arian cyfred arall.\nDewiswch arian cyfred yn lle Ewro i ddarganfod hanes ei gyfradd gyfnewid i bunt sterling. Mae hanes dyfyniadau ar-lein o un arian cyfred i un arall am bob blwyddyn yma. Ewro i bunt sterling ar gyfer 1992, 1993, 1994, 1995, 1996, 1997, 1998, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020. I weld Ewro i bunt sterling dyfyniadau ar gyfer ar gyfer pob mis, cliciwch ar y ddolen yn nhabl y blynyddoedd.\nFersiwn symudol Cysylltiadau Cookies Trawsnewidydd arian cyfred © 2022


Calendar | Gŵyl Hanes Cymru i Blant\nGwyliwch efo cyfieithiad BSL\nGwyliwch efo capsiynau\nWedi’i eni yng Nghasnewydd Bach, yn Sir Benfro, nid dewis Barti Ddu oedd bod yn fôr-leidr. Eto’i gyd fe ddatblygodd yn arweinydd eofn a ysbeiliodd dros 400 o longau gan arwsydo morwyr y Caribî.\nRoedd Yr Esgob William Morgan, pan fu farw yn 1604, yn ddyn tlawd gan adael yn ei ewyllys ychydig o lestri piwter, pum pot blodyn, dau baun a dau alarch. Er hyn, yn ystod ei oes, creodd un o drysorau mwya’ gwerthfawr y genedl - Y Beibl Cymraeg.\nPam fydde unrhyw un am gerdded 26 milltir heb esgidiau? Dyma gyfle i gwrdd â’r ferch 16 oed, Mari Jones. Merch ysgol, tlawd oedd hi, â’i bryd ar rywbeth pwysig – un o’r llyfrau cyntaf oedd ar gael yn y Gymraeg – Y Beibl. Weithiau mae merch fach yn medru gwneud pethau mawr.\nCafodd David Davies ei eni ym mhentref bach Llandinam ym Mhowys, i deulu digon cyffredin a thlawd, ond bu farw yn ŵr cyfoethog iawn. Dyma gyfle i gyfarfod ag un o gewri cyfnod y Chwyldro Diwydiannol ac un o'r 'entrepreneurs' mwyaf welodd Cymru erioed.\nDyma'r Cymro cyntaf i adeiladu castell o gerrig, ac yno, yn 1176, cynhaliodd yr Eisteddfod gyntaf erioed.\nLlywelyn ap Gruffudd, Ŵyr Llywelyn Fawr, Tywysog Gwynedd, Arglwydd Eryri, Tywysog Cymru Bur, Llywelyn eich Llyw Olaf a gafodd ei dwyllo a’i lofruddio ar yr 11eg o Ragfyr, yn yr oerfel ar Bont Orewin ger Llanfair ym Muallt yn y flwyddyn 1282.\nGyda help lot fawr o filwyr Cymreig ym mrwydr Maes Bosworth, fe wnaeth Harri drechu Richard lll a dod yn Frenin Lloegr, gan gychwyn cyfnod pwysig iawn mewn hanes – Y Tuduriaid.\nDewch ar daith yn ôl i Merthyr Tudful yn Oes Fictoria yng nghwmni Dic Penderyn, a dysgu sut oedd bywyd i’r bobl gyffredin yn ystod cyfnod o galedi a gorthrwm y meistri pwerus. Mae protest ar droed ac mae Dic Penderyn, ynghyd â channoedd o’i gydweithwyr, yn codi llais er mwyn mynnu newid y drefn.\nGwraig. Mam. Brenhines. Gwarchodwraig ei phobol Neu...Dynes wallgof a rhyfelgar gyda blas am waed Rhufeinig? ’r Rhufeiniaid wedi goresgyn y rhan fwyaf o Gymru a Lloegr, mynnodd Buddug frwydro dros ei hawliau a rhyddid ei phobol.\nDros 75 mlynedd yn ôl, yn ystod yr Ail Ryfel Byd, ymosododd y Luftwaffe ar ddinas Abertawe, am dair noson yn olynol - ymosodiadau enwog y “Three Nights’ Blitz”: digwyddiad unigryw yn hanes Cymru yn ystod yr Ail Ryfel Byd.


*Swydd Newydd* Cyfieithydd (x 2 Swydd) - Cyngor Bwrdeistref Sirol Conwy\nCyfieithydd (x 2 Swydd)\nChwilio am her newydd? Dyma’r cyfle perffaith i chi! Mae Cyngor Conwy yn dymuno penodi dau gyfieithydd yn ychwanegol at ein tîm o gyfieithwyr.\nCyflog: £25,991 - £29,577 pro rata\nDyddiad Cau: 15/04/2021 (28 diwrnod)\nBodlondeb Conwy (yn gyfan gwbl o gartref ar hyn o bryd) Conwy, Conwy, Cymru LL32 8DU\nChwilio am her newydd? Dyma’r cyfle perffaith i chi!\nMae Cyngor Conwy yn dymuno penodi dau gyfieithydd yn ychwanegol at ein tîm o gyfieithwyr. Bydd y gwaith yn golygu cyfieithu amrywiaeth eang o ddogfennau i wasanaethau Cyngor Conwy yn ogystal â phump sefydliad allanol. Mae rhan helaeth o’n gwaith yn golygu cyfieithu dogfennau o Saesneg i Gymraeg.\nRydym yn chwilio am unigolion sy’n gallu gweithio’n gyflym ac yn gywir dan bwysau ac a fydd yn aelodau effeithiol o’r tîm. Mae cyfle i gyfieithu ar y pryd fel rhan o’r swydd, ac mae digon o gyfleoedd i chi ddysgu ac arfer y grefft petaech yn dymuno hynny. Ond nid yw’r gallu na’r gofyn am gyfieithu ar y pryd yn hanfodol.\nFel arfer, rydym yn gweithio rhan o’r amser yn y swyddfa yng Nghonwy a’r gweddill o gartref. Am y tro fodd bynnag, oherwydd y cyfyngiadau yn sgil y coronafeirws, bydd rhaid i’r ymgeisydd llwyddiannus weithio’n gyfan gwbl o gartref. Bydd gliniadur yn cael ei ddarparu, ynghyd â chymorth gydag unrhyw raglen newydd fel bo angen. Rydym fel tîm yn cysylltu’n aml gyda’n gilydd dros alwad fideo ar y we, dros y ffôn a dros e-bost a byddwn yn trefnu cyfarfodydd rheolaidd un-i-un gyda’r ymgeiswyr llwyddiannus hefyd. Felly, er ein bod ar wahân, mae digon o gefnogaeth a chymorth ar gael i chi bob amser.\nSwydd barhaol, ran-amser (30 awr yr wythnos) yw’r swydd hon, ac mae modd rhannu’r oriau dros 4 neu 5 diwrnod. Rydym hefyd yn hysbysebu swydd am flwyddyn dros gyfnod mamolaeth am 22 awr yr wythnos. Byddem yn ystyried ceisiadau gan gyfieithwyr sy’n dymuno gweithio llai o oriau hefyd. Mae’r wybodaeth am y ddwy swydd ar ein safle swyddi ar wefan y Cyngor lle gallwch hefyd wneud cais amdanynt.\nByddem yn ystyried ceisiadau gan gyfieithwyr profiadol yn ogystal â myfyrwyr sydd ar fin graddio.\nBydd y cyfweliadau yn cael eu cynnal dros y we.


Mae astudio ar Gampws Wrecsam fel bod yn rhan o deulu. Mae wedi'i neilltuo i bynciau Gwyddorau Iechyd ac rydym yn cynnal ein cwrs BSc Radiograffeg yma.\nMae gan ein campws Gwyddorau Iechyd Wrecsam lyfrgell benodol gyda staff pwnc-benodol cynorthwyol ar y safle. Mae ein myfyrwyr yn cael y cyfle i gysylltu â’r holl staff academaidd ar y campws llai hwn sydd â chymhareb myfyriwr i staff ardderchog.\nMae radiograffeg yn un o'r proffesiynau sy'n gysylltiedig â meddygaeth. Mae radiograffeg ddiagnostig yn gymorth amhrisiadwy wrth wneud diagnosis o glefyd ac mae labordy dynodedig hefyd yn gyfarpar i ymarfer gyda'r amrywiaeth o ddelweddu ac adrodd.\nMae gennym hefyd labordy sgiliau llawn offer ac mae dysgu yn cynnwys:\nMae swît pelydr-x digidol yn caniatáu i amrywiaeth o sgiliau clinigol gael eu haddysgu i fyfyrwyr mewn amgylchedd efelychiadol sy'n helpu i'ch paratoi ar gyfer lleoliadau clinigol.\nMynediad i efelychiad bwrdd gwaith ar gyfer radiograffeg taflunio, CT, a ffiseg radiograffeg y byddwch yn gallu cael mynediad iddynt ar y campws a thrwy fynediad o bell i gyfrifiaduron y Brifysgol.\nOffer rhith-realiti trochi – Bangor yw'r Brifysgol 1af yn y wlad i gael y feddalwedd hon ar gael i fyfyrwyr a fydd yn eich galluogi i archwilio rhith-gleifion yn ddiogel.\nMae lleoliadau ar gyfer myfyrwyr Radiograffeg yn digwydd yng Ngogledd Cymru ac yn yr Ymddiriedolaethau GIG cyfagos. Mae'r rhain yn agweddau hanfodol ar y profiad dysgu, gan adeiladu ar wybodaeth ddamcaniaethol a'i chymhwysiad mewn sefyllfaoedd bywyd go iawn. Mae'r profiad hwn yn arfogi myfyrwyr i ddechrau yn y proffesiwn gyda sgiliau Radiograffeg priodol, ac yn barod i gyfrannu eu harbenigedd mewn amrywiaeth o leoliadau clinigol.\nCyrsiau ar gael ar Gampws Wrecsam\nRadiograffeg Ddiagnostig BSc (Anrh) (3 blynedd)\nDerbynnir ceisiadau trwy gydol y flwyddyn. Mae lleoedd ar y cwrs BSc Radiograffeg yn llenwi'n gyflym ac fe'ch anogir i wneud cais cyn gynted â phosibl.\nWrecsam ac ardaloedd cyfagos\nGellwch gerdded i ganol tref Wrecsam o Gampws Wrecsam Bangor mewn deng munud, ac mae'n ddewis delfrydol i fyfyrwyr sy'n dymuno profi'r gorau o fywyd modern mewn tref groesawgar, gyda sawl parc, oriel ac amgueddfa. O fewn ugain munud o deithio gallwch golli'ch hun ym mryniau Cymru, cael eich swyno gan yr olion Rhufeinig yng Nghaer neu weld y gorffennol hanesyddol cyfoethog ym Mwrdeistref Sirol Wrecsam.\nGallwch ddarganfod mwy am Wrecsam, tref fwyaf Gogledd Ddwyrain Cymru ar y safleoedd defnyddiol hyn:\nCroeso Cymru - Wrecsam\nLlety Myfyrwyr yn Wrecsam\nMae llawer o fyfyrwyr sy'n mynychu campws Wrecsam yn byw o fewn pellter teithio, ond i'r rheini o ymhellach i ffwrdd, neu sy'n dymuno byw mewn neuaddau myfyrwyr, mae gan y brifysgol nifer o ystafelloedd yn Neuadd yr Wyddfa yn Wrecsam. Gellwch gerdded i ganol y dref o’r llety mewn 2 funud, ac o brif adeiladau'r brifysgol mewn 10 munud.\nDilynwch y cysylltiadau isod am ragor o wybodaeth:\nMyfyrwyr Radiograffeg (Dim ond o Gampws Wrecsam y mae'r cwrs yn cael ei redeg)\nMyfyrwyr Nyrsio (Dim ond o Gampws Wrecsam y mae Nyrsio Plant yn cael ei redeg, gall llwybrau eraill gynnig hyblygrwydd o ran ble rydych chi'n astudio)\nMae Wrecsam yng ngogledd ddwyrain Cymru, 70 milltir o Fangor, ac felly mae o fewn cyrraedd rhwydd i arfordir gogledd Cymru a golygfeydd godidog Eryri. Dim ond 13 milltir sydd rhwng Wrecsam a dinas Caer, gyda dinasoedd mawr Lerpwl a Manceinion o fewn cyrraedd rhwydd mewn car neu ar drên. Mae hyn yn ei roi o fewn pellter teithio hawdd i rannau helaeth o ogledd orllewin Lloegr a Chanolbarth Lloegr yn ogystal â gogledd ddwyrain Cymru. Mae campws Wrecsam wrth ochr Ysbyty Maelor ar Barc Technoleg Wrecsam.\nGweler y dudalen yma am wybodaeth


Edrych ‘mlaen i gemau Ewrop haf 2020 – Sgorio\nEdrych ‘mlaen i gemau Ewrop haf 2020\nBydd pencampwyr y Cymru Premier, Cei Connah yn cystadlu yn rownd ragbrofol Cynghrair y Pencampwyr am y tro cyntaf yn eu hanes, gyda’r Seintiau Newydd, Y Bala a’r Barri yn cystadlu yn rowndiau rhagbrofol cynghrair Europa.\nAr ôl ennill y Cymru Premier am y tro cyntaf yn eu hanes bydd Cei Connah yn cystadlu yn rowndiau rhagbrofol Cynghrair y Pencampwyr.\nFe all tîm Andy Morrison wynebu rhai o enwau mawr y gystadleuaeth yn y rownd ragbrofol gyntaf, gyda Celtic (Yr Alban), Molde FK (Norwy) a Red Star Belgrade (Serbia) I gyd yn dechrau eu hantur Ewropeaidd yn y rownd ragbrofol gyntaf.\nBydd yr enwau yn dod allan o’r het ar gyfer gemau rownd rhagbrofol cyntaf cynghrair y pencampwyr ar ddydd Sul 9fed Awst.\nGyda’r Seintiau yn methu sicrhau’r bencampwriaeth y tymor diwethaf, bydd tîm Scott Ruscoe yn cystadlu yn rowndiau rhagbrofol Cynghrair Europa, gyda’r Bala a’r Barri hefyd yn cystadlu yn y gystadleuaeth.\nBydd YSN a’r Bala yn dechrau yn rownd ragbrofol gyntaf y gystadleuaeth, gyda’r Barri yn cystadlu yn y rownd gynragbrofol.\nYn y rownd gyntaf gyda’r timau o Gymru bydd APOEL Nicosia (Cyprus), Malmö (Sweden) a Partizan Belgrade (Serbia) I enwi rhai, gyda thimau o San Marino, Andora a Gibraltar yn cystadlu yn y rownd gynragbrofol.\nBydd seremoni cyhoeddi gemau gynragbrofol Cynghrair Europa ar ddydd Sul 9fed o Awst, gyda’r enwau yn dod allan o’r het ar gyfer y rownd ragbrofol gyntaf ar ddydd Llun 10fed Awst,\n9 Awst – Cyhoeddi gemau rownd ragbrofol gyntaf Cynghrair y Pencampwyr / cyhoeddi gemau rownd gynragbrofol Cynghrair Europa.\n10 Awst – Cyhoeddi gemau ail rownd ragbrofol Cynghrair y Pencampwyr / cyhoeddi gemau rownd ragbrofol gyntaf Cynghrair Europa.\n18/19 Awst – Gemau rownd rhagbrofol gyntaf Cynghrair y Pencampwyr, un cymal.\n20 Awst – Rownd gynragbrofol Cynghrair Europa\n25/26 – Ail rownd ragbrofol Cynghrair y Pencampwyr, un cymal\n27 Awst – Rownd ragbrofol gyntaf Cynghrair Europa, un cymal.


Cymru 4-1 Lloegr | Atgofion Mike England — Sgorio\nDydd Gwener, 15 Mai 2020, 18:10\nBu Dylan Ebenezer yn hel atgofion gyda chyn reolwr Cymru, Mike England am y fuddugoliaeth dros Lloegr 40 mlynedd yn ôl\nCymru 4-1 Lloegr | Blog Dylan Ebenezer\nDyma’r prynhawn perffaith. Tywydd gwych, kits cool a Chymru yn chwalu’r hen elyn ar y Cae Ras. Mae deugain mlynedd wedi mynd erbyn hyn ond mae’r delweddau disglair yr un mor drawiadol. Dyma un o’r canlyniadau mawr – gêm sydd yn rhan o chwedloniaeth pêl droed Cymru.\nDyma hefyd oedd gêm gyntaf Mike England fel rheolwr Cymru. England yn chwalu England. Am ffordd i ddechrau eich cyfnod yng ngofal y tîm.\nO’n i ddigon ffodus i gael sgwrs gyda Mike yn ddiweddar. Er bo’ fi ddim yn ei gêm gyntaf – mi o’n i yn lot fawr o’r gemau dros y blynyddoedd nesaf.\nDychmygwch fod yn blentyn 9 oed yn gwylio Cymru yn curo Lloegr unwaith eto ym 1984 – diolch i gôl gyntaf Mark Hughes – a hynny yn ei gêm gyntaf. A dwi dal methu credu beth welais flwyddyn yn ddiweddarach – foli wallgof Sparky wrth i Gymru guro Sbaen o 3-0.\nSgoriodd Ian Rush ddwy yn y gêm yna – un o’r arwyr newydd oedd wedi dod drwodd yng nghyfnod Mike England. Rush, Hughes, Kevin Ratcliffe a Neville Southall. Rhai o’r chwaraewyr gorau yn y byd.\nBu England wrth y llyw am bron i wyth mlynedd – un o’r cyfnodau hiraf yng ngofal y tîm cenedlaethol. Ac un o’r cyfnodau mwyaf creulon hefyd.\nTase yna wobr am fethiant gogoneddus mi fyddai Cymru yn feistri corn.\nDaeth y tîm o fewn trwch blewyn i gyrraedd pedair cystadleuaeth yn olynol – Cwpan y Byd 1982 a 1986 – ac Euro 1984 a 1988. Am bob diwrnod da fel Lloegr a Sbaen mae yna atgofion am gemau cyfartal costus.\nGwlad yr Ia ar y Vetch yn 81 ar ôl i’r llifoleuadau ddiffodd – ac wrth gwrs Yr Alban ar Barc Ninian yn 85.\nRoedd Cymru angen ennill i gyrraedd Cwpan y Byd 86 ym Mecsico – a gyda 7 munud yn unig yn weddill roedd y cochion ar y blaen diolch i gôl gynnar Mark Hughes. Ond yn sydyn tarodd y bêl fraich Dave Phillips – pwyntiodd y dyfarnwr i’r smotyn ac roedd y freuddwyd ar ben. Eto…\nOnd roedd trasiedi fwy i ddilyn. Cafodd rheolwr Yr Alban, Jock Stein drawiad ar ei galon wrth ochr y cae. Bu farw ar y ffordd i’r ysbyty.\nEr ambell i atgof anodd roedd hi’n wych sgwrsio gyda Mike eto. Mae’n 78 oed erbyn hyn ond yn llawn bywyd – ac yn llawn straeon.\nFel chwaraewr roedd yn gapten ar Gymru ac yn arwr i Tottenham. Cafodd gyfnod gwych yn America gan chwarae gyda – ac yn erbyn – rhai enwau mawr y gêm.\nRoedd John Charles ac Ivor Allchurch yn y tîm pan ddechreuodd gyda Chymru – yn Spurs chwaraeodd gyda Jimmy Greaves ac Alan Gilzean gan ennill Cwpan FA Lloegr, Cwpan UEFA a Chwpan y Gynghrair ddwywaith. Chwaraeodd yn erbyn Riva, Gerd Muller ac wrth gwrs Pele.\nDaeth ei yrfa fel chwaraewr i ben yng ngêm gystadleuol olaf Pele i’r Cosmos yn Efrog Newydd…\nMae’r straeon yn ddiddiwedd.\nRoedd hi’n fraint sgwrsio gyda fe.\nDiolch am y sgwrs Mike, a diolch am yr atgofion.\n← Clasuron Sgorio\nBlog diwedd tymor Dylan Ebenezer →


Denbighshire Countryside Service - Madfall ddwr gribog\n/ Madfall ddwr gribog\nY madfall ddwr gribog yw’r mwyaf, a’r prinaf, o’r tair madfall ym Mhrydain. Maent wedi eu gwarchod dan y gyfraith oherwydd dirywiad yn y boblogaeth mewn blynyddoedd diweddar.\nDisgrifiad ac adnabod: Mae madfallod dwr cribog yn tyfu hyd at 15cm o hyd ac yn drymach na’r ddau rywogaeth madfall arall – y llyfn a'r palfog. Mae eu croen yn edrych fel pe bai dafadennau arno ac yn frown tywyll neu’n ddu yn bennaf, ond mae’r bol yn oren llachar gyda smotiau tywyll. Mae gan y gwryw grib ar y cefn a’r gynffon yn ystod y tymor bridio.\nCynefin: Fel amffibiaid, mae’r madfall ddðr gribog angen dwr ffres i fridio. Yn y tymor bridio maent yn byw mewn dwr llonydd, ac mae’n well ganddynt byllau mawr gyda digon o lystyfiant a dim pysgod. Maent wedi bridio mewn mannau mwy anarferol megis tanciau dwr concrid a phyllau nofio nad ydynt yn cael eu defnyddio, ynghyd â chwareli boddedig a safleoedd diwydiannol. Y tu allan i’r tymor bridio me’r madfallod yn symud i gynefin tiriogaethol sy’n cynnwys glaswelltir bras a choedlannau sy’n agos at y pyllau bridio.\nDeiet: Mae’r madfallod dwr cribog yn bwydo ar infertebratau, fel pryfed a phryfed genwair, naill ai ar dir neu yn y dwr yn dibynnu ar adeg y flwyddyn. Maent hefyd yn cymryd penbyliaid, llyffantod ifanc a madfallod eraill. Mae larfâu (newydd ddeor) yn bwydo ar organebau bychan yn y dwr.\nEcoleg ac atgynhyrchu: Mae bridio yn digwydd yn y gwanwyn, pan fydd y madfallod yn dod at ei gilydd i baru. Mae’r gwryw yn perfformio arddangosfa i ddenu benyw. Ar ôl paru, mae’r fenwy yn dodwy wyau fesul un ar ddail dan y dwr, ac mae’n eu plygu drosodd i amddiffyn yr wy. Mae’r larfa yn dod allan o’r pwll rhwng diwedd Awst a chanol Hydref ac yn treulio dwy i dair blynedd yn aeddfedu ar y tir. Mae’r rhywogaeth yn byw yn eithaf hen, gyda rhai unigolion yn cyrraedd eu harddegau. Nid yw’r rhan fwyaf o’r madfallod dwr cribog yn mynd mwy na rhyw 250m ymhellach na’r pwll bridio yn eu hoes.\nDosbarthiad: Maent wedi eu dosbarthu ar draws gogledd a chanol Ewrop a gorllewin Rwsia. Yn y DU maent i’w canfod yng Nghymru, Lloegr a’r Alban. Mae Gogledd-ddwyrain Cymru yn cynnal poblogaethau pwysig o’r madfallod dwr cribog. Yn Sir Ddinbych mae’r rhywogaeth wedi ei gwasgaru o gwmpas y sir, gyda phoblogaethau o gwmpas Trefnant, Llanelwy, Bodelwyddan, Rhuddlan, y Rhyl ac ym Mryniau Clwyd o gwmpas Maeshafn.\nBygythiadau: Y prif fygythiad sy’n wynebu’r madfallod hyn yn y DU yw colli cynefin – bridio a thiriogaethol. Mae llawer o byllau yng nghefn gwlad ehangach wedi eu colli, naill ai trwy esgeulustra neu lenwi bwriadol. Mae newidiadau mewn arferion amaethyddol wedi diraddio cynefin diriogaethol, ac mae pyllau mewn perygl o lygredd. Mae stocio pysgod mewn pyllau hefyd yn broblem gan fod larfâu madfallod yn cael eu hysglyfaethu gan bysgod. Gan fod llawer o fadfallod dðr cribog yn byw yn agos at aneddiadau, mae datblygiadau trefol wedi cael effaith ar gynefin y madfall.\nStatws: Mae’r rhywogaeth wedi ei gwarchod dan gyfraith y DU ac Ewrop ac mae’n flaenoriaeth ar gyfer cadwraeth ar lefel DU, Cymru a Sir Ddinbych.


Migwrn - Wicipedia\nMewn anatomi dynol, y migwrn (neu ffêr, pigwrn, swrn) ydy'r cymal colfach sydd rhwng y grimog (neu groth y goes) a'r droed. Yr un tarddiad o'r Gelteg *kornu ‘corn’ sydd i ddiwedd y gair migwrn a'r geiriau eraill asgwrn, cogwrn a llosgwrn.\nfree lower limb segment, anatomical structure (individual)\nCefnblygiad (uchod) a gwadnblygiad (isod) y droed diolch i brif gymal y migwrn\nDyma ble mae esgyrn y tibia (asgwrn crimog) a'r ffibwla yn y goes yn cysylltu â'r talws (asgwrn ffêr) yn y droed. I fyny ac i lawr yn unig mae'r cymal talocrural yn caniatau ei ymsymud; fe'i defnyddir pan rydym yn cerdded (cefnblygiad) a phan rydym yn sefyll ar flaenau'r traed (gwadnblygiad).\nGwrthdroad (chwith) ac echdroad (dde) y droed diolch i'r ddau gymal arall\nMewn ystyr ehangach, fodd bynnag, mae'r gair migwrn yn cyfeirio nid yn unig at y cymal talocrural ond at yr ardal hwnnw'n gyffredinol. Mewn gwirionedd, mae'r ardal yma yn cynnwys tri chymal ar wahân a phedwar gewyn. Ceir y gewyn deltoid ynghyd â thri gewyn ochrol: y gewyn blaen taloffibiwlar, gewyn ôl taloffibiwlar a'r gewyn calcaneoffibiwlar. Mae'r ddau gymal arall - h.y. y cymal subtalar a'r cymal tibioffibwlar isaf - yn caniatáu i'r droed ymsymud o ochr i ochr, h.y. tuag at allan (echdroad) a tuag at i mewn (gwrthdroad).\nYsigiad y migwrn gyda throed chwyddedig. Mae pwysau aruthrol ar y migwrn a cheir llawer o broblemau mewn chwaraeon megis sboncen.\nOherwydd fod holl bwysau'r corff yn cael ei grynhoi mewn dau le bach, ceir llawer o broblemau, yn enwedig mewn chwaraeon; yr hyn a ddywedir, fel arfer, yw bod rhywun wedi ‘troi’ (h.y. ysigo) ei droed.\nChwiliwch am migwrn\nWedi dod o "https://cy.wikipedia.org/w/index.php?title=Migwrn&oldid=11048901"\nLast edited on 20 Mai 2022, at 20:38\nNewidiwyd y dudalen hon ddiwethaf ar 20 Mai 2022, am 20:38.


Datganoli 15: Iechyd - BBC Cymru Fyw\nDatganoli 15: Iechyd\ndisgrifiad o’r llunOwain Clarke sy'n gofyn os yw Cymru'n fwy iach o ganlyniad i ddatganoli\nDydi perfformiad y Gwasanaeth Iechyd yng Nghymru fyth yn bell o'r penawdau - mae'n hawlio hanner cyllideb Llywodraeth Cymru ac mae gwaith y rhai sy'n rheoli a gweithio o fewn y gwasanaeth yn cael ei graffu'n gyson.\nOnd sut mae'r Gwasanaeth Iechyd yng Nghymru wedi esblygu ers dod o dan reolaeth Llywodraeth Cymru yn 1999? Yn ystod degawd cyntaf datganoli gwelwyd cynnydd yn y gwariant ar iechyd, ond a gafodd yr arian hwnnw ei wario'n ddoeth?\nMae rhai yn dadlau fod cyfle wedi'i golli i ddelio â rhai o'r problemau sylfaenol sy'n wynebu'r gwasanaeth iechyd gan fod y tap o arian bellach wedi cael ei droi i ffwrdd. Dyma asesiad ein Gohebydd Iechyd Owain Clarke.\nBeth yw hanes y pymtheg mlynedd diwethaf?\ndisgrifiad o’r llunDiwedd y gân yw'r geiniog\nHeb amheuaeth mae arian wedi bod yn rhan ganolog o'r stori. Yn ystod degawd cyntaf datganoli mi roedd yr arian yn llifo.\nMi wnaeth penderfyniad Llywodraeth San Steffan i gynyddu'r gyllideb fel bo'r gwariant ar iechyd yn codi'n nes i'r cyfartaledd Ewropeaidd olygu fod modd i'r llywodraeth newydd yng Nghymru hefyd - ar y dechrau - fuddsoddi'n sylweddol.\nMewn gwirionedd, rhwng 2000 a 2010 mi wnaeth gwariant y pen ar iechyd yng Nghymru ddyblu.\nOnd ers yr argyfwng ariannol mae 'na wasgfa enfawr wedi bod- ers yr etholiad diwetha' mae Llywodraeth Cymru wedi torri'r gyllideb iechyd - cam sy'n golygu fod byrddau iechyd wedi'i chael hi'n anodd torri cannoedd o filiynau o bunne o'u cyllidebau.\nYn eu cyllideb y llynedd mi wnaeth Llywodraeth Cymru neilltuo peth arian ychwanegol ond does 'na ddim amheuaeth y bydd yr esgid yn gwasgu am flynyddoedd i ddod.\nFelly i ble'r aeth holl arian y degawd gyntaf?\nCafodd rhagor o ddoctoriaid a nyrsys eu cyflogi ac fe gynyddodd cyflogau. Mi oedd 'na gynnydd o 25% yn nifer staff y gwasanaeth iechyd yng Nghymru yn ystod y cyfnod hwnnw. Ond mae 'na wahaniaeth barn ynglŷn ag a chafodd yr arian ei wario'n gall.\nYn gyntaf, y Gweinidog Iechyd presennol, Mark Drakeford:\ndisgrifiadY Gweinidog Iechyd Mark Drakeford\nA dyma Phil White sy'n aelod o Gyngor Cymreig y BMA:\ndisgrifiadPhil White, meddyg teulu ac elod o Gyngor Cymru y BMA\nBeth am strategaeth iechyd gyntaf Llywodraeth Cymru?\nYn ystod y cyfnod o dwf - yn 2005 - mi gyhoeddodd y gweinidog iechyd ar y pryd - Dr Brian Gibbons - gynllun ar gyfer y gwasanaeth iechyd - "Cynllun Oes" oedd yr enw. Ymhlith yr addewidion gafodd eu gwireddu oedd cyflwyno presgripsiynau am ddim a sefydlu comisiynydd pobl hŷn.\nOnd dydi'r gwasanaeth iechyd ddim yn llwyddo i gwrdd â rhai o'r targedau o safbwynt amseroedd aros i gleifion, amseroedd aros am ambiwlans a mynediad i brofion diagnostig.\nDyma beth sydd gan lefarydd iechyd Plaid Cymru i'w ddweud:\ndisgrifiadElin Jones o Blaid Cymru\nOnd roedd y ddogfen hefyd yn addo ail siapio neu adrefnu'r gwasanaeth iechyd yng Nghymru - canoli rhai gwasanaethau gofal arbenigol, oedd medde nhw wedi'u gwasgaru'n rhy denau a symud mathau eraill o ofal i'r cymunedau.\nRhybuddiwyd pe na bai'r newid yn digwydd yna byddai teuluoedd a chymunedau ar eu colled. Degawd yn ddiweddarach, mae'r newid wedi bod yn gam araf a dadleuol.\ndisgrifiad o’r llunMae'r cynlluniau ar gyfer canoli gwasanaethau gofal babanod yn y gogledd wedi bod yn rhai dadleuol\nYn ôl is-lywydd Coleg Brenhinol y Meddygon yng Nghymru Dr Alan Rees, dyw ail drefnu fyth yn beth hawdd i dderbyn:\ndisgrifiadDr Alan Rees\nDyw Elin Jones ddim yn credu bod y ddadl dros ganoli gwasanaethau wedi cael ei hennill:\ndisgrifiadElin Jones unwaith eto\nUn theori yw bod yr arian ar y dechrau wedi rhoi amser i wleidyddion i osgoi gwneud penderfyniadau anodd ar ad-drefnu'r gwasanaeth iechyd. Mae pethau wedi newid erbyn hyn.\nOnd roedd na newid cyfeiriad pendant o gymharu â Lloegr?\nYn bendant. Fe benderfynodd llywodraeth Lafur yng Nghymru wneud penderfyniadau gwahanol i'r llywodraeth Lafur yn San Steffan - yr hyn gafodd ei ddisgrifio gan Rhodri Morgan ar y pryd fel polisi "dŵr coch clir".\nYn Lloegr mi oedd 'na bwyslais ar ddewis yr unigolyn a chystadleuaeth rhwng sefydliadau iechyd. Ond mi aeth Llywodraeth Cymru ati i gael gwared ar farchnad fewnol y Gwasanaeth Iechyd - gan adlewyrchu penderfyniadau yn yr Alban.\nFe arweiniodd hynny at ffurfio saith bwrdd iechyd mawr yn nwy fil a naw, sy'n gyfrifol am bron a bod holl ofal iechyd yn eu hardaloedd. Ond yn ôl rhai - dydi hi dal ddim yn glir i ba raddau mae'r strwythur wedi bod o fudd i gleifion.\nPa mor ddiogel yw'r gwasanaeth iechyd yng Nghymru?\ndisgrifiad o’r llunFe wnaeth sylwadau Mr Cameron yng nghynhadledd y Ceidwadwyr gythruddo'r Blaid Lafur\nMae safon y gofal o fewn y gwasanaeth iechyd yng Nghymru yn cael sylw mawr yn dilyn nifer o bryderon am ofal gwael.\nMewn araith yn ystod cynhadledd y Ceidwadwyr Cymreig mi wnaeth y Prif Weinidog David Cameron awgrymu fod problemau'r gwasanaeth iechyd yng Nghymru yn golygu fod Clawdd Offa yn datblygu i fod yn ffin rhwng byw a marw.\nMi wnaeth Llafur Cymru daro nôl drwy honni fod y Prif Weinidog yn ceisio tynnu sylw oddi ar broblemau mawr yn Lloegr. Rhwng nawr a'r etholiad cyffredinol nesa' ry'n ni'n debygol o weld rhagor o'r dadleuon gwleidyddol yma.\nBeth ydi barn y cyhoedd?\nYn union fel y gwleidyddion, cymysg ydi barn y cyhoedd. Mi wnaeth Arolwg Cenedlaethol Cymru'r llywodraeth awgrymu fod dros 90% o bobl Cymru yn hapus a'u profiadau yn ein hysbytai a gyda'u meddygon teulu.\nMae arolwg BBC Cymru yn awgrymu mai llai na chwarter o bobl Cymru sy'n credu fod y gwasanaeth iechyd wedi gwella ers datganoli.\nFelly beth yw'r materion mawr i gadw golwg arnyn nhw?\nFe fydd 'na nifer o heriau, rhai yn gyffredin i bob gwasanaeth iechyd - er enghraifft sut i fynd i'r afael â phoblogaeth hŷn, mewn cyfnod pan fo meddyginiaethau yn datblygu'n fwy arbenigol a drud.\nOnd er ei bod hi'n gyfnod pan fo'r esgid yn gwasgu, mae'r gweinidog iechyd, ac eraill, yn awgrymu efallai mai dyma'r amser gorau i gael trafodaeth gyhoeddus am yr hyn 'da ni'n disgwyl i'r gwasanaeth iechyd ei gynnig yn yr unfed ganrif ar hugain.\nDyma Phil White eto:\ndisgrifiadDr Phil White yn siarad am y dyfodol\nAc fe rown ni'n gair olaf i'r gweinidog iechyd:\ndisgrifiadYr Athro Mark Drakeford yn trafod heriau'r dyfodol\nYdi datganoli wedi creu gwell gwasanaeth Iechyd?\ndisgrifiad o’r llunLlawer o bolisiau gwahanol ond safon tebyg o ran iechyd ym mhedair gwlad y DU, yn ôl adroddiad Nuffield\nMae'n dibynnu pwy ydych chi'n holi. Mae rhai yn dadlau fod y gwasanaeth iechyd yng Nghymru mewn sefyllfa llawer cryfach nag oedd yn 1999. Mae eraill yn honni fod 'na cyfleuoedd wedi'u colli yn ystod y pymtheg mlynedd diwethaf.\nOnd daeth arolwg annibynnol a dylanwadol diweddar i'r casgliad nad oedd 'na dystiolaeth fod y gwasanaeth iechyd yng Nghymru ar ei hôl hi o'i gymharu â gweddill Prydain.\nMewn gwirionedd mi oedd yn dangos fod perfformiad y gwasanaeth iechyd yn y pedair gwlad ar fesurau pwysig fel cyfraddau marwolaethau y gellid fod wedi'u hosgoi wedi aros rhywbeth yn debyg dros y ddau ddegawd - er gwaetha' gwahaniaethau mawr mewn polisi ers datganoli.\nMae rhai yn gofyn a yw hynny'n golygu'n fod y gwasanaeth iechyd, mewn gwirionedd, yn rhy fawr a chymhleth i unrhyw wleidydd allu ei reoli'n effeithiol.\n'Bodlon' ag addysg ac iechyd


Annedd y Cynganeddwyr: Ar silffoedd y stydi: Syched am Sycharth\nAr silffoedd y stydi\nSyched am Sycharth\nIwan Llwyd, Geraint Lövgreen, Myrddin ap Dafydd, Ifor ap Glyn, Twm Morys\nGwasg Carreg Gwalch, £5\nAdolygiad gan Aneirin Karadog\nI'r rhai yn ein plith, fel fi, na chafodd gyfle i fynychu'r un o nosweithiau'r daith 'Syched am Sycharth' a oedd yn dathlu blwyddyn Owain Glyndwr a diwrnod Glyndwr ar Fedi 16, dyma'r gyfrol berffaith i'w phrynu er mwyn cael blas ar yr hyn a ddigwyddai. Yn yr un modd, dyma'r llyfr perffaith i'r rhai yn ein plith a fu'n ddigon ffodus i weld y perfformiadau, gan roi cyfle i hel atgofion ac ail-fyw'r diddanwch a fu.\nCeir yma gasgliad o nifer o gerddi gan bump o feirdd (Iwan Llwyd, Geraint Lovgreen, Myrddin ap Dafydd, Ifor ap Glyn a Twm Morys) ynghyd â sawl chwedl ynghylch Owain Glyndwr, y gwrthryfel a'i gyfnod. Felly, gyda chymaint o amrywiaeth o ran cyfrannwyr, dylai fod yma rywbeth at ddant pawb, yn ddwys ac yn ddifyr.\nMae'n amlwg fod y beirdd hyn wedi gwneud gwaith ymchwil digon manwl er mwyn cael gafael ar gynifer o ffeithiau diddorol am y cyfnod, megis y deddfau penyd a grëwyd gan Senedd Lloegr yn erbyn y Cymry ar y pryd. Dyfynnir y deddfau yn yr iaith fain, sef yr iaith y'u lluniwyd hwynt ynddi:\n"To avoid the many disturbances and mischiefs which have ocurred heretofore in the land of Wales, due to Wasters, Rhymers, Minstrals and other Vagabonds, it is decreed that no Waster, Rhymer, Minstral nor Vagabond in the land of Wales shall receive any sustenance from the people."\nNi sonnir dim am feirdd yn y ddeddf uchod, felly nid oes syndod mewn ffordd na wrandawodd beirdd yr uchelwyr ar y ddeddf honno!\nEr mai cywyddwyr oedd beirdd yr uchelwyr, nid cywyddau yn unig sydd i'w canfod yn llechu rhwng cloriau'r gyfrol hon. Mae yma sawl hanesyn difyr ynghyd â cherddi rhydd a hyd yn oed geiriau caneuon a ganwyd ar y daith, caneuon a fyddai'n sicr o fod wedi codi hwyl. Ond nid codi hwyl yn unig a wna'r caneuon a'r cerddi hyn, ond codi proffil diwrnod Glyndwr ac addysgu yn ogystal â diddanu. Mae teitl un o'r cerddi olaf yn y gyfrol, gan Myrddin ap Dafydd yn dangos hynny, sef 'Beth yw Owain Glyndwr'. Synnais o'i darllen fod Owain Glyndwr yn gymaint o bethau gwahanol:\n"Mae'n droednodyn cywydd\nAr y cwrs lefel A\nAc mae o rwbath i'w wneud\nEfo tai ha'."\nWrth imi ddarllen y gyfrol, roedd sawl un o'r cerddi, yn enwedig y rhai dwys sy'n amlygu tristwch sefyllfa Glyndwr tua diwedd ei wrthryfel ynghyd â thristwch ein sefyllfa ni heddiw fel Cymry Cymraeg. Roedd hyn yn ennyn teimladau cryf oddi fewn imi o ran yr anghyfiawnderau y caniatawyd i Frenhiniaeth Lloegr eu cyflawni ar y pryd, anghyfiawnderau sydd wedi cael effaith fawr ar ein bywydau ni heddiw.\nAnochel felly yw gofyn y cwestiwn sut fyddai bywyd i ni heddiw petai gwrthryfel Glyndðr wedi llwyddo? Yn sicr mi fyddai'r llyfrau hanes yn adrodd stori wahanol yn lle stori unochrog y Saeson fel sydd wedi digwydd am ganrifoedd lawer wedi'r gwrthryfel. Yn anffodus, serch hynny, gorfodi Owain i fynd ar herw oedd canlyniad methiant ei wrthryfel gan ei adael yn sychedu am Sycharth. Dyma englyn o gerdd Iwan Llwyd, 'Ar herw':\n"O'r de dros rosdir diarth - anelai\nA'r cwn hela'n cyfarth,\nA thrwy'r gwyll tywyll a'r tarth\nDyma syched am Sycharth."\nWedi dyfynnu'n barod o weithiau dau brifardd, sef Myrddin ap Dafydd ac Iwan Llwyd, dyma droi ein sylw at gerddi gan y beirdd eraill sydd wedi cyfrannu at y daith a'r casgliad. Yn ogystal â'r ddau brifardd a enwir uchod, ceir prifardd arall yn eu plith sef Ifor ap Glyn sy'n adnabyddus am ei gerddi difyr a ffraeth.\nUn o'm hoff gerddi o'i eiddo ef yn y casgliad, ac yn wir, un o'r rhai difyrraf yn y gyfrol yw'r gerdd 'Syr, mae'r beirdd yma eto'. Yn ogystal â bod yn gerdd bellgyrhaeddol sy'n llawn o hwyl dathliadau'r daith, mae hi hefyd yn gerdd sy'n cyfeirio at y traddodiad o glera adeg Owain Glyndwr, gan ymchwilio i'r posibilrwydd y gallai Glyndwr fod wedi hen syrffedu ar orfod cynnig ei lety a'i fwyd a'i win i gyd i'r Vagabonds a Minstrals hyn, chwedl yr hen ddeddf penyd.\nO glywed y gwas yn cyhoeddi fod y "beirdd yma eto...", mae'r bardd yn dychmygu Owain yn ateb fe hyn:\n"Duda mod i 'di mynd\ni Argos Swydd Amwythig,\ni ddwyn gwartheg\nac i ail stocio hefo meirch\ner mwyn diwallu gwanc penceirddiaid!"\nYmdrin y mae Geraint Lovgreen â rhestr o gant o brif eiconau Cymru dros y milflwydd diwethaf, rhestr a gyhoeddwyd yn wreiddiol yn y Daily Post. Nid pobl yn unig a gyfrifir yn eiconnau Cymru, gan fod Baner Cymru yn rhif un a phethau megis y capel Cymreig yn rhif 33. A chryn syndod i'r bardd yw gweld fod Myrddin ap Dafydd ei hun yn rhif 65:\n"Iawn ma'n is na Shirley Bassey -\nRhif 56 'di hi -\nOnd mae'n lot uwch na'r Cynulliad\nSy 'mond yn 93"\nCeir cic ddychanol y gerdd yn y llinellau olaf un gan ddangos pa mor arwynebol a hyd yn oed ystrydebol yw'r rhestr, ond ddatgelaf i ddim beth yw cynnwys y llinellau hynny, rhag difetha mwynhad y rhai ohonoch na chlywodd y gerdd o'r blaen.\nYna, fe ddown at Twm Morys, sef y bardd sy'n cwblhau'r pumawd hwn o rafins a phrifeirdd! Fel sy'n wir am heddiw, roedd miloedd o Gymry Alltud yn ennill eu bywoliaeth yn Lloegr yng nghyfnod Glyndwr. Yn ogystal â hynny, roedd nifer o fyfyrwyr o Gymru ym Mhrifysgol Rhydychen ar y pryd. Ar alwad Glyndwr, mi ddaeth pob un ohonynt yn eu holau yn ôl y sôn, gan droi'n filwyr yn y gwrthryfel. Beirdd a dynion hysbys, mae'n debyg, oedd yn gyfrifol am ddod â'r myfyrwyr hyn yn eu holau drwy gorddi'r dyfroedd yn nhafarndai'r dref. Mae'r ffaith fod y myfyrwyr yn Rhydychen yn fodlon gollwng eu plu yn eu potiau inc ac anghofio am yr astudio ar amrantiad yn dangos cymaint o gefnogaeth a oedd i achos Glyndwr. Dyma gwpled olaf y gerdd 'Myfyrwyr', o eiddo Twm Morys:\n"Milwr dwi rwan. A duw dwi'n cael blas!\n'Sgwn i sut hwyl gawn ni fory'n Bryn Glas."\nI gloi, mae'r ffaith i Owain Glyndwr fynd ar herw a diflannu o olwg y byd wedi ei anfarwoli a'i droi'n gymeriad chwedlonol, gan roi''r gobaith inni'r Cymry y daw efallai yn ei ôl i ailafael yn ei wrthryfel ryw ddydd. Yn y cyfamser, mae'r gyfrol ddifyr hon yn damaid ardderchog i aros pryd.\nNôl i'r stydi


Uwchmynydd, Cerdded yn Llyn, Rhiw.com\nFy hoff daith gerdded.\nDdowch chi efo mi ar fy hoff daith gerdded, lleol yn Llŷn, taith na fyddaf byth yn blino na diflasu ar ei gwneud? Mi gymrith ryw bedair awr yng nghit yng nghat, mae yn dibynnu beth a phwy a welaf, [pwy sy’n cyfrif pa un bynnag?] ac mae’r amrywiaeth yn anorfod, fydd ddim dwy daith ‘run fath er eu gwneud o fewn pythefnos i’w gilydd. Natur, hanes - henafol iawn yn ambell i lecyn, -diwydiant yr awrhon, cyn-ddiwydiant a nid ychydig o ddirgelwch hefyd, amryw o hen ffynhonnau, does wybod beth ddaw i’r golwg.\nByddaf yn gadael y cerbyd ym maes parcio yr Ymddiriedolaeth Genedlaethol - sydd dros y ffordd i ffarm Cwrt, a bron gyferbyn - sydd hefyd erbyn hyn yn eiddo i’r Ymddiriedolaeth, mae y parcio yn ddi- dâl, a fydd o byth yn llawn.\nMae hanes i Cwrt i ddechau, fel mae yr enw yn awgrymu, Llys yr Abad oedd enw cynnar arno, o’r fan yma y cawsai Mynachlog Enlli a’i heiddo - nid bychan - ar y tir mawr ei weinyddu. Mae archwiliad o stedydd y fynachlog ym 1547 yn disgrifio Cwrt fel . . . ‘tŷ o fewn muriau, cyfagos i’r Ynys, yn cael ei alw yn Cwrt Enlli, gyda pherllannoedd, ystafelloedd gerddi, cynteddoedd ac amcangyfrif rhyw ddwy acer . . . yn y gymdogaeth hefyd roedd 157 acer o dir aredig, caeau tir pori, weirgloddiau a tir eithin, hefyd chwe acer o dir’ Oes rhywun yn gwybod beth ydi hanes Tredom? Wn i ddim. Yma hefyd y byddai achosion troseddol a chyfreithiol yn cael eu cynnal, cyllid a threthi yn cael eu trafod.\nMae y Parch. John Owen, yn sôn yn ei gyfrolau ‘Hanes Cymru,’ 1875, am garchardy ar ffarm Cwrt, mae Bryn y Crogbren ar y tir hefyd, ar ran uchaf o dir y ffarm, sylwch, ‘fel y byddai y gosb eithaf, -sef y crogi - yn amlwg i olwg yr holl wlad fel rhybydd.’ Mae yna gae o’r enw Bryn y Mynach hefyd yn rhan o’r stâd.\nAwn i lawr ar hyd yr hen ffordd drol hyd at Borth Meudwy, y borth fyddai yn arwain y saint a’r meudwyaid i’r Ynys Sanctaidd. Yma gwelwn nifer o gychod, nifer go dda os dowch yma yn ystod yr haf, gan fod deuddeg neu bymtheg o gychod lleol yma ar eu trelars, ond os byddwch yn lwcus, cewch eu gweld yn cystadlu mewn rigeta sawl tro yn ystod y tymor, golygfa gwerth ei gweld, mae y gystadlaeaeth yn frwd i gael y nifer mwyaf o bwyntiau, a chlod a chwpan wyrach, ar ddiwedd y tymor, noson y cinio gwobrwyo.\nCawn yma hefyd un o’r diwydiannau lleol sydd yn parhau, yn dymhorol wyrach, ond fel mae’r hinsawdd yn newid, mae y tymor dal cimychiaid yn ymestyn, ac mae o leiaf bump o fechgyn lleol yn ennill eu bywoliaeth yn y gwaith yma. Ffermio ydi galwedigaeth arall Llŷn, mae hwn yn waith trwy’r flwyddyn, ac ambell amser o’r tymor, fel amser wyna ac yn y blaen, yn waith rownd y cloc hefyd, gwaith caled a diwyd, ond mae y ffermydd a’r tyddynod yn edrych yn hynod daclus.\nÔ’r Borth ac ogla’r gwymon, cymerwch lond eich ysgyfaint, mi wneith fawr lês ichi, awn i’r dde ac i fyny y grisiau - sydd wedi eu hadnewyddu ar ôl tir-lithriad ym 2005, bu cryn ddifrod o achos y glawogydd trwm, ar elltydd Llŷn mewn sawl safle, a bu gwaith enfawr i ymgeleddu y llwybrau.\nAr ôl dringo y grisiau a mynd drwy’r llidiart, dyma ni yn dwad i olwg y môr yn go iawn, a golygfa wŷch ydi, Bae Aberdaron a’r pentref, Ynysoedd Gwylan, Trwyn Penrhyn, Trwyn Penarfynydd, Trwyn Cilan, heb sôn am ysblanedd Bae Ceredigion a thirlyn Meirionnydd, mae yr olygfa yn esgus [neu reswm] da i aros am ddeng munud i gael ein gwynt ar ôl y grisiau, ac edrych o gwmpas.\nMae y llwybr cul a throellog yn ein harwain nesaf at Borth y Gloch, o ben yr allt, mae i’w gweld ar ffurf cloch, ond mae hanesyn arall ar syt y cafodd yr enw, gwir neu beidio, mae yn ran o hanes erbyn hyn.\nFel hyn mae yn mynd :- dywedir fod cloch abaty Bala yn cael ei chludo i Ynys Enlli yn y cyfnod pan oedd y mynachlogydd yn cael eu dinistro, er ei diogelu, ond wrth agoshau at Ben y Cil, syrthiodd y gloch i’r môr, ac er ymdrechion dyfal, ni lwyddwyd i’w symud, a by raid ei gadael lle y syrthiodd, sydd yn arwain at ddywediad eitha arwyddocaol, ‘mor sownd a chloch Y Bala.’ Yn yr ardal yma ceir amrywiaeth o adar a blodau, mae rhai o’r adar yn prinhau, rhai fel y benfelen, yr ehedydd a’r gylfinir, mae adar fel tinwen y garn, clochdar y cerrig, cyffylog, y bwncath a’r hebog i’w gweld yn dal eu tir, hefyd adar y môr fel aderyn drycin y graig, y fulfran, a’r gwylanod. Nid ydi’r ardal ddim heb ei gwiber chwaith, er yr hen draddodiad nac oedd neidr i’w chael tu hwnt i Afon Saint.\nYn dymhorol mae amrywiaeth mawr o flodau gwyllt i’w cael, fel clustog Fair, gludlys arfor, teim, clychau’r Tylwyth Teg, eira mân y mynydd, ysgallen Siarl, bysedd y cŵn a llawer mwy, fel grug ac eithin mân, popeth yn darawiadol iawn.\nWel dyna ni, y safle nesa’ o ddiddordeb ydi safle cyn-ddiwydiant, sef Porth Y Pistyll, mae yn fwy adnabyddus yn lleol fel Trwyn Dwmi, yma mae Craig y Cwlwm hefyd, ‘does gen i ddim eglurhâd ar y naill enw na’r llall, bum ar ofyn yr Athro Bedwyr Lewis Jones, ond ni allai fy ngoleuo. Ithfaen ydi y graig sydd yma, a gwneud sets ar gyfer palmantu a cerbio strydoedd ein trefi a’n dinasoedd oedd cynnyrch y chwarel. Bu gweithio yma gyntaf ym 1907, yna bu cyfnod o waith yn y 30au, pan fu tua 45 yn gweithio yma, ac ‘roedd mor lewyrchus y pryd hyn, fel y dechreuwyd codi tai ar gyfer y gweithwyr, - maent yn dal ar eu traed ar hanner eu codi er yr holl flynyddoedd, - ‘roedd siop a chapel yn rhan o’r cynlluniau hefyd, ond bu gwario cyn dechrau gwneud elw, felly aeth y cwmni yn fethdalwr cyn yr Ail Ryfel Byd, yr ‘hwch drwy’r siop,’ cauwyd y gwaith a chaed ocsiwn, aeth rhai adeiladau i Bencwm, eraill i Rydgaled, Nanhoron, a phopeth ar chwâl. Mae peth o’r peirianwaith i’w gweld yno o hyd.\nTroi ein golygon tua’r de wnawn eto ar hyd lwybr pen yr allt, nes dwad i Henborth, does dim yn arbennig am hon am wn i, gallasech weld llwynog o gwmpas, mae’r môr i’w weld yn hyfryd o’r uchder. Down nesaf at Ben y Cil, a golwg hyfryd ar Ynys y Saint, [Pen y Cil, enciliad y saint ar eu ffordd i Ynys Enlli?], a dyma un dirgelwch yn ymddangos, cerfiad ar y graig, ‘William a John,’ pwy ar y ddaear oedd y ddau ddyn yma? Beth oedd eu gwaith? Ffermwyr? Pysgotwyr? Oeddan nhw yn frodyr? Oeddan nhw yn perthyn o gwbl? ‘Roeddynt yn amlwg yn adnabod eu gilydd, yn gyfeillion tybed? Mwy na thebyg. Chawn ni byth wybod, ond maent wedi treulio amser efo cun a morthwyl mae’n amlwg, seiri cerrig, tybed? Pwy a ŵyr.\nMae peth dringo o’n blaenau rwan, ond mae’n werth edrych ar yr olygfa o lefel y môr bron, mae yn wahanol heb amheuaeth, nac ar ôl codi i ben Mynydd Grepach. Ond cyn cyrraedd y man uchaf, mae gan yr ardal ddirgelwch arall mae am gadw iddi ei hun, cerfiad eto, mae hwn wrth ochr sedd naturiol yn y graig, a’r cerfiad y tro yma ydi ‘R.G. M.O. 1844.’ ac mae dwy lythyren arall fel ‘J.W.’ i’r dde iddynt. A oes esboniad ydach chi yn meddwl? Dydw i ddim yn credu, ond mae yn rhoddi ffrwyn i ddychymig yn tydi.\nYchydig lathenni ymlaen tuag at y man uchaf, down o hyd i gerfiad arall ar graig, ond mae gen i eglurhâd i hwn, y cerfiad ydi, ‘J.H. H.H. 1929.’ Dau o feibion Grepach oedd y ddau yma, Jeremiah Hughes, a Hugh Hughes. Jeremiah ddaeth yn Jerri Maemhir, Pengroeslon, a Hugh ddaeth yn Hugh Bryn, Pencaerau, roedd gan y ddau deulu sydd yn dal i fyw yn y cylch,. a dyna chi, un allan o dri wedi ei ddatrys.\nYchydig ymlaen eto, a dyma ni uwchben ac yng ngolwg Parwyd, man delfrydol i ddaearegwyr, mae y graig yn noeth, yn syth ac yn uchel iawn, ac mae yn hawdd gweld haenau y graig yn y borth yma. Bydd amryw o adar yn nythu yma yn y gwanwyn.\nYn y fan hyn, edrychwn i gyfeiriad y tir yn hytrach na’r môr, cael golwg ar Fynydd Gwyddel, Mynydd Mawr, Anelog, Carreg, Garn Fadryn, Y Rhiw, ac ymlaen i gyfeiriad yr Eifl ac Eryri, Yn y gaeaf bydd Eryri i’w gweld yn wyn yn yr haul, llun prydferth iawn.\nEnlli sydd yn llenwi ein golygon erbyn hyn, ond rhyngddom ni a hi, mae y Graig Ddu, yng ngerwinder y Swnt pwerus, mae y llif yn nerthol iawn, a hawdd gweld y peryglon a wnai i hen drigolion droi i weddi pan yn croesi. Ar y Graig Ddu ac o’i chwmpas, cewch weld morloi, yn y dŵr ac wedi halio allan ar y graig.\nNesaf, down i dir agored Mynydd Bachestyn, moch Ystum medd rhai, ond dim yn fy marn i. Awn i gyfeiriad y môr cyn dwad i olion adeiladau henafol dros ben, mae’n ymddangos fel adeilad petrual, gyda mur, neu glawdd pridd llawer yn fwy o’i amgylch, hwn hefyd ar ffurf petrual. Wrth ymyl y rhain eto, mae olion adeiladau hŷn fyth, un crwn ac un sgwâr, pa mor hen, nis gwn. Mae dwy neu dair ffynnon heb fod ymhell, a thair arall ychydig ymlaen wedyn.\nAr ôl mynd tros gamdda, daw y llwybr a ni yn agosach i’r môr eto, a gwelwn olion mwyna, George Spargo fuo yma ‘dwi bron yn sicr, bu yn archwilio am fwynau efo amryw bartneriaid, disgwyl gwneud ei ffortiwn, priododd Margart Griffith, Pengraig, Llangwnnadl, un o deulu meddygon y ddafad wyllt. Porth Felan ydi’r nôd nesaf, byddai y borth yma yn cael ei defnyddio fel croesfan i Enlli yn achlysurol, os na fyddai y tywydd yn ffafrio croesfannau eraill. Mae odyn galch ar ben yr allt yn ei golwg. Down hefyd i olion rhês o adeiladau henafol dros ben, o wneuthuriad pridd, mae tua pump neu chwech ohonynt, yn sawdl Mynydd Gwyddel.\nDringo ydi ein rhan unwaith eto, i ben Mynydd Gwyddel, ac mae yr olygfa yn newid eto, edrychwn i lawr i gyfeiriad Eglwys Fair, lle cai y saint ymgeledd, bwyd a gorffwys - am wythnosau ambell waith, - i ddisgwyl i’r tywydd ostegu cyn croesi Y Swnt. Gwelwn hefyd Maen Melyn Llŷn, - mae peth ohoni yn iasbis, ac wedi ei gorchuddio a chen melyn, felly yr enw, - sydd uwchlaw Ffynnon Fair, mae chwedl y ffynnon yn dweud os y gallwch ddal cegiad o ddŵr y ffynnon yn eich ceg a dringo i ben Mynydd Mawr, y rhoddir unrhyw ddymuniad ichwi. ‘Dwi wedi bod yn dyst i hyn ddigwydd, ond wnai y person ddim datgelu y dymuniad, a bu i ni wahannu ar y diwrnod, ac heb gyfarfod byth wedyn. Mae dŵr y ffynnon yn ffres er i donnau hallt y môr olchi trosti.\nGwnawn ein ffordd i lawr llwybr llydan o ben Mynydd Gwyddel, - sylwch ar y chwith fod ffynnon yma oedd ar un amser yn gweithio ‘ram’ i bwmpio dŵr i Tŷ Mawr a Gwyddel cyn i ddŵr Cwm Ystradllyn gyrraedd, bu’r ddwy ffarm yn gyfrannog yn y gost o £150, ‘roedd yn orfodol cael dŵr o dan bennau y gwartheg cyn y cawsai’r ffermydd werthu llaeth i Ffatri Rhydgwystyl, - a dringo rhan o’r ffordd i ben Mynydd Mawr, yna fforchio i’r dde tuag at Safn Pant, mae ffynnon doreithiog yn y bryn tu cefn i’r tŷ, ac un arall yn sawdl Mynydd Mawr lle byddai ‘ram’ i pwmpio dŵr i ben y mynydd pan oedd y llu militaraidd yno yn ystod yr Ail Ryfel Byd, ond awn ni ddim ar y trywydd hwnnw heddiw.\nMae ein llwybr yn cyfeirio at i lawr rwan, rhwng Safn Pant a Safn Pant Bach, ac yn dwad a ni i’r ffordd, a croeswn hon, a dilyn llwybrau ar draws caeau ddaw a ni i Bwll Ciw, heibio Gwag y Noe. Mae Pwll Ciw yn enw adnabyddus ym myd cariwrs amser a fu, cario i Bwllheli, pobol a nwyddau. Dilyn y ffordd wnawn yn ôl i faes parcio Cwrt, heibio Bodermyd Isa’ a Thir Glyn, Diolch am eich cwmni, hyfryd fydd diosg yr esgidiau rwan.\nDiolch yn fawr i Wil, am y daith wych yma.


500,000 o bobl yn cymryd rhan mewn digwyddiad cenedlaethol - BBC Cymru Fyw\n500,000 o bobl yn cymryd rhan mewn digwyddiad cenedlaethol\nImage caption Y cerflun 'Neges mewn Potel' yn gefndir i'r digwyddiad ar risiau'r Senedd ym Mae Caerdydd\nFe ddaeth dros 500,000 o bobl ar draws Cymru ynghyd fel rhan o ddigwyddiad yr 'Awr Ddaear' nos Sadwrn.\nBwriad y digwyddiad gan elusen WWF Cymru oedd codi ymwybyddiaeth mewn materion yn ymwneud â newid hinsawdd.\nRhwng 20:30 a 21:30, ymunodd adeiladau a mudiadau amlwg yn y digwyddiad, gan gynnwys Castell Caernarfon, Llyfrgell Genedlaethol Cymru yn Aberystwyth, Amgueddfa Genedlaethol y Glannau yn Abertawe, a Stadiwm Principality yng Nghaerdydd. Roeddent yn ymuno â miliynau ledled y byd mewn ymdrech i ddiffodd eu goleuadau.\nDyma'r 10fed gwaith i'r elusen gynal y digwyddiad.\nRoedd perfformiadau byw ar y noson gan artistiaid megis The Gentle Good a Catrin Herbert.\nImage caption Roeddd Gareth Bonelo a Catrin Herbert yn perfformio fel rhan o'r digwyddiad\nDefnyddiwyd y cerflun 'Neges mewn Potel' enfawr, sydd wyth metr o hyd, fel cefndir i'r digwyddiad ar risiau'r Senedd ym Mae Caerdydd.\nPwrpas y botel oedd symboleiddio'r negeseuon a gasglwyd o bob cwr o Gymru, fel rhan o ymgyrch 'Neges mewn Potel' arbennig WWF Cymru ar gyfer y dengmlwyddiant.\nDywedodd Anne Meikle, Pennaeth WWF Cymru: "Rydym wrth ein bodd gydag ymateb y cyhoedd i Awr Ddaear eleni. Dyma'r mwyaf eto, ac rydym wrth ein bodd bod pob un o'r 22 awdurdod lleol, am yr ail flwyddyn yn olynol, wedi cofrestru, ynghyd â busnesau a dros 300 o ysgolion.\n"Mae ymgyrch Neges mewn Potel hefyd wedi dal dychymyg ein gwleidyddion Cymreig, gyda hanner Aelodau'r Cynulliad yn dangos eu cefnogaeth yn gynharach yn yr wythnos. Mae'n amlwg bod mynd i'r afael â newid hinsawdd yn dod yn fwy o flaenoriaeth ar gyfer y cyhoedd a gwleidyddion - ac mae hyn yn rhywbeth i'w ddathlu.\n"O ran Awr Ddaear ei hun, roedd y perfformiad byw unigryw, ar Facebook Live, gyda Gareth Bonello a Catrin Herbert, yn wych. Dyma, yn rhannol, oedd ein ffordd ni i ddiolch i'n cefnogwyr brwd ar y cyfryngau cymdeithasol a chreu ffordd i bawb ar draws Cymru i fod yn rhan o'r dathliadau ar-lein." fe ychwanegodd Ms Meikle.\nMae fideo o uchafbwyntiau'r digwyddiad ar gael ar wefan Youtube.


Busnes cyfrifol | Banc Datblygu Cymru\nBanc Datblygu Cymru: adnodd newydd cyfrifol ar gyfer ein heconomi leol.\nEin cenhadaeth yw datgloi’r potensial yn economi Cymru a chynyddu'r ddarpariaeth o gyllid cynaliadwy, effeithiol.\nFel buddsoddwr o blaid cael effaith gadarnhaol ar yr agenda Amgylcheddol, Cymdeithasol a Llywodraethu (ACLl), ein nod yw hyrwyddo:\nmeddu ar ddealltwriaeth o amlygiad hirdymor i risgiau systematig\nMae ein strategaeth yn seiliedig ar chwe’ prif biler:\nY chwe’ piler\nMae gweithlu cyfartal ac amrywiol yn allweddol i'n llwyddiant. Mewn gwirionedd, mae 55% o'n gweithwyr yn ferched; gan gynnwys 45% o'n uwch dîm rheoli.\nRydym yn parhau i ddenu a chadw pobl wych trwy gynnig y cydbwysedd cywir o waith ymglymol, cyfleoedd datblygu a thâl cystadleuol.\nRydym yn cysylltu perfformiad a datblygiad gweithwyr i'n nodau gweithredol a strategol. Fe wnaethom ddarparu 290 diwrnod busnes o hyfforddiant a datblygiad eleni yn unig.\nRydym hefyd yn cynnig mynediad i weithwyr a'u teuluoedd at y cynllun CareFirst, ac rydym yn cynorthwyo gyda gofal iechyd trwy gyfrwng ein cynlluniau BUPA a Cashplan dethol.\nRydym yn ddiwyd a chyfrifol wrth ddewis cyflenwyr, ac rydym yn anelu at feithrin perthynas dda â nhw. Rydym yn defnyddio porth caffael Llywodraeth Cymru, GwerthwchiGymru, a'r Gwasanaeth Caffael Cenedlaethol.\nRydym yn gweithio'n rhagweithiol gyda'r rhai yr ydym yn buddsoddi ynddynt i wella eu cynaliadwyedd hirdymor, gan eu hannog i dyfu ac arloesi. Mae rhai o'n cwmnïau portffolio wedi ennill cydnabyddiaeth eang am eu llwyddiannau.\nRydym yn cyfrannu'n uniongyrchol at ddatblygiad economaidd yn y rhanbarthau lle'r ydym yn gweithredu ynddynt. Mae ein buddsoddiadau yn creu swyddi a chyfleoedd i gyflenwyr lleol.\nRydym yn sefydlu partneriaethau sy'n caniatáu i'n staff gefnogi'r cymunedau yr ydym yn gweithio ynddynt ac rydym yn aelodau o Fusnes yn y Gymuned (ByyG).\nMae ein gweithwyr yn trefnu ac yn cymryd rhan mewn amrywiol weithgareddau elusennol a chodi arian megis y ddawns flynyddol, nosweithiau cwis, pobi cacennau, a nifer o wahanol heriau chwaraeon.\nYn ogystal â buddsoddi mewn cwmnïau eco-gyfeillgar rydym yn ymroddedig i leihau ein heffaith amgylcheddol. Mae mesurau effeithlonrwydd ynni yn cael eu gweithredu ar draws ein swyddfeydd, fel bod y defnydd cyffredinol yn cael ei leihau.\nMae cynnal a chryfhau perthynas â rhanddeiliaid yn hanfodol i ni, ac rydym yn parhau i gefnogi cydweithio agos.\nMae ein prif randdeiliaid yn cynnwys Llywodraeth Cymru, Swyddfa Cyllid Ewropeaidd Cymru, Banc Buddsoddi Ewrop, Barclays, Ffederasiwn y Busnesau Bach a Sefydliad y Cyfarwyddwyr.\nAelodaeth o Busnes yn y Gymuned\nYn ychwanegol at gefnogi lles, mae gennym aelodaeth barhaus gyda Busnes yn y Gymuned Cymru (ByyGC).\nFel rhan o'n hymdrechion, rydym yn cymryd rhan mewn nifer o ddigwyddiadau a mentrau ByyGC - fel Dyddiau Gweithredu blynyddol gwirfoddoli y sefydliad.\nFe wnaethom hefyd gynnal y diwrnod beirniadu ar gyfer Gwobrau Busnes Cyfrifol Cymru 2019, sy'n cydnabod y gwahaniaeth cadarnhaol y mae gwahanol gwmnïau yn ei gael ar hyd a lled Cymru i'r heriau cyffredin ar gyfer busnesau a chymdeithas.\nBob blwyddyn, mae ein staff yn enwebu ac yn dewis elusen y flwyddyn. Ar gyfer 2022 rydym wedi dewis Mind. Bob blwyddyn, bydd un o bob pedwar ohonom yn profi problem iechyd meddwl - ond mae cannoedd ar filoedd o bobl yn dal i gael trafferth. Dyna pam mae Banc Datblygu Cymru a FW Capital yn ymgymryd â blwyddyn i godi arian at elusen iechyd meddwl, Mind. Mae Mind yn darparu cyngor a chefnogaeth i rymuso unrhyw un sy'n profi problem iechyd meddwl. Maent yn ymgyrchu i wella gwasanaethau, codi ymwybyddiaeth a hyrwyddo dealltwriaeth.\nAm fwy o wybodaeth, ewch i weld ein hapêl codi arian sy'n parhau gydol y flwyddyn.


Prifysgol Aberystwyth - Cyrsiau i Israddedigion\nAdref » Gwybodaeth i Israddedigion » Cyrsiau i Israddedigion\nMae Cyrsiau Prifysgol Newydd gyfer 2013 wedi eu cyhoeddi!\nYma yn Aberystwyth mae gennym amrywiaeth eang o gyrsiau prifysgol israddedig diddorol i chi ddewis ohonynt, oll wedi eu cynllunio o amgylch dyheadau myfyrwyr prifysgol heddiw fel chi; rydym yn gwybod beth mae’n myfyrwyr ei eisiau, a dyma un yn unig o’r rhesymau pam ein bod yn dal i gael ein cyfrif fel un o’r prifysgolion gorau yn y DU am foddhad myfyrwyr.\nRhestrir ein cyrsiau prifysgol israddedig isod fesul pwnc:\nCymraeg, Astudiaethau Celtaidd a Gwyddeleg Iaith a Llen\nOes gennych unrhyw gwestiynau am ein cyrsiau prifysgol israddedig? Os felly dylai’n tudalen Cwestiynau a Holir yn Aml eich cynorthwyo...


March 29, 2019 Owain Evans\nYm mis Mai 2013, cyhoeddwyd Adroddiad o Drafodaethau ac Argymhellion Gweithgor Gweinidogaeth Eglwys Minny Street. Y cyntaf o bum flaenoriaeth a nodwyd i waith a chenhadaeth yr eglwys hon oedd Addoliad. Wrth ymfalchïo yn arddull, naws ac ehangder ein haddoliad, teimlai’r Gweithgor bod yna gyfleoedd i gynyddu ymwneud aelodau yn ein hoedfaon. Hyn, nid yn unig er mwyn datblygu "gweinidogaeth yr holl saint", ond hefyd, fel modd i feithrin cynulleidfa a fydd, gobeithio, yn fwy parod i ymgymryd â threfnu ac arwain oedfaon pan fydd, efallai, mwy o alw (e.e. cyfnod di-weinidog). Cytunwyd bod angen meithrin, ymysg ein haelodau, barodrwydd i gynnig gwasanaeth yn hytrach na disgwyl i rywun ofyn. Gwelwyd hefyd gyfleoedd trwy’r fath ymwneud i ennyn ymdeimlad o gyd-weithio ymysg grwpiau o aelodau’r gynulleidfa.\nBellach, mae pob pumed Sul yn y mis yn gyfle i aelodau’r eglwys i drefnu a chynnal yr addoliad. Buddiol a bendithiol yw hyn. Bydd Oedfa Foreol 10:30 Sul y Fam dan arweiniad aelodau Cyncoed a Phenylan. Cynhelir Ysgol Sul. Bydd cyfle yn yr oedfa i gyfrannu tuag at Apêl Argyfwng Seiclon Idai. Bydd paned a nwyddau Masnach Deg yn y Festri wedi’r Oedfa.\nLiw nos (18:00), byddwn yn ymuno yng Ngŵyl Bregethu Eglwys Tabernacl, yr Ais: pregethir gan y Parchedig Judith Morris (Ysgrifennydd Cyffredinol Undeb Bedyddwyr Cymru). Ni fydd Oedfa Hwyrol ym Minny Street.\nPIMS nos Lun (1/4; 19:00-20:30 yn y Festri).\nNos Fawrth (2/4; 19:30-20:30): Y Grawys mewn lliw, llun a llinell dan arweiniad Owain Llyr (yn y festri).\nBabimini bore Gwener (5/4; 9:45-11:15 yn y Festri): gwên, a chroeso, cwmni a phaned i’r rhieni; ac i’r plantos: hwyl a chân, chwarae a chwerthin. Gorffwysed bendith ar Fabimini. ‘Rydym yn ddyledus i’r rheini sy’n rhoi o’u hamser i gynnal y fenter bwysig hon.\n← Y GRAWYS MEWN LLUN, LLIW A LLINELL #2'YMLAEN': Y SUL A'R WYTHNOS NEWYDD →


‘Heini am Oes’ - Cynllun hamdden egnïol i bobl dros 60 oed | Cyngor Sir Penfro\nactive 4 life golf\nYn ôl i... Link Title Cynlluniau\n‘Heini am Oes’ - Cynllun hamdden egnïol i bobl dros 60 oed\nMae'r cynllun hamdden egnïol i bobl dros 60 oed wedi cael ei gyflwyno ledled Cymru i annog gweithgarwch corfforol a dewisiadau ffordd o fyw iach er mwyn lleihau anghydraddoldebau iechyd ac ynysigrwydd cymdeithasol ymhlith pobl sydd dros 60 oed. Mae Cyngor Sir Penfro wedi penodi Swyddog Hamdden Egnïol i Bobl dros 60 Oed a fydd yn goruchwylio'r gwaith o gyflwyno’r cynllun hwn ar draws ei gyfleusterau Hamdden Sir Benfro, ynghyd â threfnu a chyflwyno gweithgareddau gyda'n tîm a phartneriaid allanol.\nMae'r cynllun hwn wedi'i ariannu gan Chwaraeon Cymru, sydd wedi buddsoddi £1.3 miliwn i alluogi pobl sydd dros 60 oed yng Nghymru i fyw bywydau gwell, hwy a hapusach drwy wella'u lefelau gweithgarwch corfforol, eu hyder, eu cryfder a'u cydbwysedd. Ledled Sir Benfro, rydym wedi brandio'n cynllun o dan yr enw ‘Heini am Oes’.\nMae'r cynllun ‘Heini am Oes’ wedi'i dargedu at bobl dros 60 oed ar draws Sir Benfro.\nEr bod y cynllun yn canolbwyntio ar bobl dros 60 oes, nid oes cyfyngiad oedran ar y gweithgareddau sy'n cael eu hyrwyddo gan y cynllun ledled Hamdden Sir Benfro.\nGallwch gofrestru'n rhad ac am ddim gyda Hamdden Sir Benfro.\nCynnig 16 wythnos - Bydd defnyddwyr cymwysyn derbyn wyth wythnos o weithgareddau ynrhad ac am ddim. Yn dilyn hynny, bydd cyfnod o wyth wythnos ychwanegol pan godir tâl cymorthdaledig ar y gweithgareddau o £2 y sesiwn.*\n*Telerau ac amodau yn gymwys:\nGall sesiynau sydd wedi'u cynnwys newid. Ni chynhwysir hyfforddiant personol a sesiynau Cyfeirio Ymarfer Cenedlaethol yn y cynnig hwn. Mae'n rhaid bodloni'r meini prawf cymhwysedd er mwyn bod yn gymwys i gael pris cymorthdaledig.\nNid yw defnyddwyr nad ydynt yn gymwysyn cael eu hannog i beidio â chymryd rhan mewn gweithgareddau sy'n cael eu hyrwyddo gan y cynllun ‘Heini am Oes’ ond bydd ffioedd defnyddwyr safonol yn gymwys.\nBeth sy'n cael ei gynnwys yn y cynnig 16 wythnos?\nDosbarthiadau ymarfer corff mewn grŵp (nid yw'n cynnwys dosbarthiadau yn y dŵr)\nMynediad i'r Ystafell Ffitrwydd\nMynediad i Hwb Digidol Hamdden Sir Benfro (wyth wythnos gychwynnol yn unig)\nPwy sy'n gymwys am y cynllun 16 wythnos?\nI fod yn gymwys am ein cynnig 16 wythnos, mae'n rhaid i chi:\nFod yn ddefnyddiwr sydd wedi cofrestru gyda Hamdden Sir Benfro\nBod wedi cofrestru ers mis Ebrill 2021\nBod 60 oed neu'n hŷn\nBydd defnyddwyr sydd eisoes wedi cofrestru gyda Hamdden Sir Benfro sy'n gymwys i gael y cynnig 16 wythnos yn derbyn neges e-bost i'w hysbysu.\nSut mae modd i mi gymryd rhan?\nYmunwch gartref gyda Hamdden Sir Benfro – Ar ôl cofrestru, os ydych yn gymwys i gael y cynnig 16 wythnos, bydd hwn yn cael ei gymhwyso'n awtomatig i'ch cyfrif Hamdden Sir Benfro.*\n*Caniatewch hyd at dri diwrnod gwaith i'n system ddiweddaru ac adlewyrchu'r cynnig 'Heini am Oes’.\nAnfonwch e-bost at subscriptions@pembrokeshire.gov.uk neu ymwelwch â'ch cyfleuster lleol os nad ydych yn derbyn unrhyw ohebiaeth cyn pen tri diwrnod ar ôl cofrestru.\nY cyfleuster agosaf\nEwch i ymweld â'ch canolfan hamdden leol, neu ei ffonio, i gael mwy o wybodaeth.\nYmholiadau e-bost – Active4Life@pembrokeshire.gov.uk\nYmunwch â'r sgwrs ar ein Grŵp Facebook\nDosbarthiadau Heini am Oes\nYdych chi dros 60 oed? Yna edrychwch ar ein cynnig i ddechrau…\nEdrychwch ar yr hyn y mae ein cyfranogwyr yn ei ddweud\nTystebau: Cliciwch yma\nAge Cymru Dyfed | Ein Gwasanaethau (www.ageuk.org.uk/cymraeg)\nMae Age Cymru Dyfed yn cynnig gwasanaethau hanfodol i bobl hŷn yn Sir Gaerfyrddin, Ceredigion a Sir Benfro.\nAge Cymru ¦ HOPE (ageuk.org.uk)\nGwasanaeth Eirioli HOPE Age Cymru – Mae HOPE (Helping others participate and engage / Helpu eraill i gyfranogi ac ymgysylltu) yn darparu gwasanaeth eirioli ar gyfer pobl hŷn (dros 50 oed) a gofalwyr ledled Cymru.\nVersus Arthritis – (accesspembrokeshire.co.uk)\nMae Versus Arthritis yn elusen sydd â'r diben o gefnogi pobl sy'n cael anawsterau â'r ffurfiau amrywiol ar arthritis.\nCymdeithas Gwasanaethau Gwirfoddol Sir Benfro (PAVS) – Cysylltwyr Cymunedol\nMae Cysylltwyr Cymunedol yn cynnig cynllun benthyciad digidol gyda data i'ch helpu i fynd ar-lein gyda chymorth un i un.\nGogledd-orllewin Sir Benfro – Julie.campbell@pavs.org.uk– 07595 192 937\nGogledd-ddwyrain Sir Benfro – Nia.george@pavs.org.uk – 07929 724 689\nDwyrain Sir Benfro – Jo.brookman-lloyd@pavs.org.uk – 07595 192 933\nDe Sir Benfro – Mia.gillies@pavs.org.uk – 07595 192 931\nAberdaugleddau, Neyland – Kathryn.ashton@pavs.org.uk – 07568 227 811\nHwlffordd, Clarbeston Road, Camros, Y Garn – Many.lawrence@pavs.org.uk – 07568 227 812\nCymunedau Cefnogi Pobl â Dementia – Cherry.evans@pavs.org.uk – 07849 086 009


Abergwaun - Parc Cenedlaethol Arfordir Penfro Abergwaun - Parc Cenedlaethol Arfordir Penfro\nAdref / Y Parc Cenedlaethol / Diwylliant a Threftadaeth / Gwlad y Chwedlau / Abergwaun\nA hithau bellach yn borthladd ac yn borth pwysig i Sir Benfro, tref Abergwaun oedd safle ‘Goresgyniad Olaf Prydain’ dros 200 mlynedd yn ôl.\nY Goresgyniad Olaf\nMwy na 200 mlynedd yn ôl, adeg y Chwyldro Ffrengig, tra roedd Napolean Bonaparte yn brysur yn gorchfygu canolbarth Ewrop, penderfynodd llywodraeth Ffrainc y gallen nhw hefyd orchfygu rhywfaint yn nes adref.\nFelly fe benderfynon nhw ar gynllun cyfrwys! Heb wybod llawer am deimladau Prydeinig ar y pryd, fe gredon nhw y byddai pobol dlawd gwlad Prydain yn falch o groesawu eu rhyddhawyr Ffrengig.\nSut bynnag weithiodd pethau ddim yn hollol yn ôl y cynllun. Ym mis Chwefror 1797, hwyliodd pedair llong rhyfel o Ffrainc. Eu bwriad oedd glanio ym Mryste. Yn hytrach, chwythodd gwyntoedd Cymru hwy i ddyfroedd cysgodol Bae Abergwaun lle glanion nhw ger Llanwnda, wedi’u dychryn gan danio’r canon.\nDadlwythwyd dynion, arfau a phowdr gwn, a dechreuodd y goresgyniad olaf ar Brydain. Roedd y dynion serch hynny yn glwstwr o rai afreolus, gyda nifer o rai newydd eu rhyddhau o garchar yn eu plith.\nAr ôl prin ddechrau ar eu cenhadaeth fe anghofion nhw amdano ac yn hytrach dechrau ymosod ar ffermydd lleol, gan lenwi’u boliau â bwyd lleol a meddwi ar gwrw a gwin.\nYn y cyfamser, yn Abergwaun gerllaw, fe glywodd menyw fawr a gwydn o’r enw Jemeima Nicholas, gwraig y cobler lleol, am y goresgyniad ac fe’i chythruddwyd!\nAr unwaith, penderfynodd gymryd materion i’w dwylo ei hun a gorymdeithiodd i Lanwnda wedi’i harfogi gan bicfforch yn unig. Ar ei phen ei hun, cipiodd 12 o filwyr Ffrainc, a’u harwain yn ôl i Abergwaun a’u cloi y tu mewn i eglwys y Santes Fair cyn gorymdeithio yn ôl i chwilio am ragor!\nRoedd Jemeima Nicholas, neu Jemeima Fawr fel y’i gelwid, wedi ennill lle iddi’i hun yn hanes.\nEdrychwch am y garreg goffa a godwyd yn 1897 ger y fynedfa i fynwent y Santes Fair yn Abergwaun, a’r cerflun o bren yng nghoedwig Maenordy Scolton.\nLawrlwythwch Ffeil Sain y Goresgyniad Olaf\nLawrlwythwch Map Taith Cadair olwyn Caer Abergwaun\nLawrlwythwch Map Taith Cadair Olwyn Parrog Wdig (Gorllewin)


Y Principality am helpu landlordiaid cymdeithasol i lenwi’r bwlch benthyca\nMae Tîm masnachol Cymdeithas Adeiladu’r Principality wedi cytuno i ddarparu £50 miliwn mewn benthyciadau i gymdeithasau tai yng Nghymru.\nMae cymdeithasau tai Cymru yn bwriadu adeiladu 13,000 o gartrefi fforddiadwy erbyn 2021 mewn ymateb i’r strategaeth 20,000 o gartrefi fforddiadwy a osodwyd gan Lywodraeth Cymru. Mae Principality Masnachol wedi cefnogi nifer fawr o gynlluniau tai fforddiadwy a chymdeithasol yn y gorffennol, yn arbennig the Mill yn Nhreganna, ynghyd â sawl cam ar gyfer Partneriaeth Tai Cymru.\nRhyngddyn nhw, dylai’r ddwy fenter hon arwain at ddatblygu bron i 1500 o dai fforddiadwy. Yn ogystal â hynny, mae’r gymdeithas wedi bod yn arwyddocaol iawn yn draddodiadol o ran darparu cyllid i’r sector – ac wedi dyrannu £150 miliwn i gymdeithasau tai ledled Cymru.\nDywedodd Peter Hughes, Rheolwr Gyfarwyddwr Principality Masnachol: “Rydym ni eisiau helpu i ariannu tai cymdeithasol yng Nghymru gan fod yn sicr ddiffyg tai fforddiadwy mewn llawer o’n cymunedau. Mae’n bwysig i fusnesau fel ni fod yn fenthyciwr hyblyg a chefnogol, gan ymateb yn gadarnhaol i heriau’r farchnad.\n“Mae sefyllfa’r maes ariannu wedi newid yn sylweddol yn ystod yr ychydig flynyddoedd diwethaf ond rydym ni’n credu y dylem ni arwain drwy esiampl a dangos bod mwy nag un ffordd y gellir sicrhau bod cyllid ar gael ar gyfer tai cymdeithasol. Mae Banc Buddsoddi Ewrop (EIB) wedi chwarae rhan allweddol yng Nghymru yn y gorffennol drwy ariannu seilwaith a sicrhau cyllido hirdymor, ac er nad ydym ni’n gallu ymrwymo i ddarparu benthyciadau dros 30 mlynedd fel EIB, rydym ni’n credu bod ein cynnig o 15 mlynedd yn cau bwlch gwirioneddol yn y farchnad bancio.\n“Yn arbennig, gall fod yn heriol i rai cymdeithasau adeiladu gael gafael ar gyllid o’r marchnadoedd cyfalaf am 30 i 40 mlynedd tra bod y farchnad bancio yn rhoi pwyslais ar gyfleusterau tymor byrrach o 5 i 7 mlynedd. Gwelwyd diddordeb sylweddol eisoes gan y sector yn ein cynnig ac rydym ni yng nghanol trafodaethau dwys â sawl corff. Mae’r ymrwymiad hwn i brosiectau tai cymdeithasol yn unol â’n hymagwedd yn ystod y blynyddoedd diweddar. ”\nDywedodd Stuart Ropke, Prif Weithredwr Cartrefi Cymunedol Cymru: “Rydym ni’n croesawu’r ffydd hwn yn sector tai cymdeithasol Cymru. Bydd ymrwymiadau cyllido, fel menter y Principality, yn helpu ein haelodau i ddarparu’r cartrefi newydd sydd eu hangen ar Gymru i gyrraedd targed Llywodraeth Cymru o 20,000 o gartrefi fforddiadwy. Mae darparu cyllid i sector tai fforddiadwy yn sicrhau hwb pendant i economi ehangach Cymru hefyd. Canfu ein hadroddiad diweddaraf o effaith economaidd fod cymdeithasau tai Cymru wedi cyfrannu bron i £2 biliwn i’r economi yn 2015/16, a bod 89% o’r £2 biliwn hwnnw wedi aros yng Nghymru.”


Blog Dogfael: Y daith i Fflandrys - dydd Gwener (4)\nY daith i Fflandrys - dydd Gwener (4)\nBore cyntaf yn Rollegem\nDwi'n ei chael hi'n anodd i gysgu mewn gwely dieithr y noson gyntaf. Roeddwn i'n arfer dioddef o'r fogfa ac mewn gwelyau dieithr mae hi fel petai'r fogfa yn dod yn ôl ac fe fyddaf yn cael rhyw bwl tynn yn fy mrest. Felly dyma godi'n gynnar fore Gwener. Doedd y ffaith fy mod wedi cynhyrfu cymaint gan y daith ddim yn help i wneud imi eisiau cysgu. Na roeddwn i'n barod am y bore, am fy mrecwast ac am y daith i weld bedd Hedd Wyn.\nRoedd y brecwast yng Ngwesty Elckerlyck Inn yn wledd o gig, caws, salami, bara, croissants, jam, iogwrt, cacen sinsir a mêl. Roedd yn ffordd wych o gychwyn y diwrnod pan roeddem yn gwybod ein bod yn mynd i fod yn teithio ac yn teithio ac yn teithio.\nEin nod cyntaf oedd cyrraedd Ieper (neu Ypres yn Ffrangeg) - dinas a ddinistriwyd bron yn llwyr yn ystod Rhyfel Byd 1914-1918. Mae'n rhyw 40km o Rollegem i Ieper, gyda thraffordd llawer o'r ffordd. Roedd pethau'n well y bore 'ma o gymharu â'r noson cynt. Roedd dal i fod llawer o draffig ar y ffyrdd, ond ar ôl gadael cyrion Kortrijk roedd pethau llawer yn well. A chyn bo hir yr oeddem wedi cyrraedd cyrion y ddinas. Mae'r holl adeiladau sy'n edrych fel petaent yn dyddio yn ôl i'r Canol Oesoedd i gyd yn perthyn i'r ugeinfed ganrif. Er enghraifft fe ailadeiladwyd y Neuadd Ddefnydd rhwng y 1920au a'r 1960au ac mae'n edrych yn wych heddiw. Ond roedd yn rhaid ailadeiladu oherwydd fod y cyfan wedi'i ddinistro gaan y rhyfela. Gwelodd ardal Ieper ymladd mwyaf ofnadwy'r holl ryfel, ymladd a oedd yn gyfrifol am ladd degau o filoedd o filwyr. Yn eu plith yr oedd E. H Evans, neu Hedd Wyn.\nRhagor o luniau o ddinas Ieper.\nPostiwyd gan Dogfael am 19:40


Cyn-ysgrifennydd Cymru: Y Cynulliad â 'phroblemau mawr' - BBC Cymru Fyw\nCyn-ysgrifennydd Cymru: Y Cynulliad â 'phroblemau mawr'\n17 Medi 2017\nImage caption Cafodd y Cynulliad ei ffurfio yn 1999, ddwy flynedd wedi'r refferendwm datganoli\nMae Cymru'n dal yn dlotach na gweddill y DU ac mae ei gwasanaethau iechyd ac addysg yn waeth er iddi gael ei llywodraeth ei hun, medd cyn-ysgrifennydd gwladol Cymru.\nDywedodd Ron Davies, arweiniodd yr ymgyrch dros ddatganoli 20 mlynedd yn ôl, nad yw'r Cynulliad wedi cyflawni newid.\n"Mae wedi'i sefydlu nawr ond mae'n rhaid iddo ofyn cwestiynau anodd iawn i'w hun," meddai.\n"Mae angen mynd i'r afael â phroblemau mawr."\nRoedd Mr Davies yn ysgrifennydd gwladol Cymru yn llywodraeth Lafur Tony Blair, ond mae bellach yn aelod o Blaid Cymru.\n"Fel ry'n ni'n ei weld gyda thrafodaethau Brexit, mae materion Cymreig yn cael sylw ar y lefel uchaf, felly mae hynny'n rhywbeth positif sydd wedi dod o ganlyniad i'r Cynulliad," meddai wrth raglen Sunday Supplement BBC Radio Wales.\n"Ond pwrpas datganoli oedd creu newidiadau - a mesur hynny fyddai gwell wasanaethau iechyd ac addysg a pherfformiad economaidd gwell.\n"Yn anffodus, dros yr 20 mlynedd diwethaf rydyn ni wedi adeiladu'r strwythur ond heb weld y canlyniadau."\nImage caption Ron Davies oedd yn arwain yr ymgyrch dros ddatganoli yn 1997\nCyn-arweinydd y Ceidwadwyr Cymreig, Rod Richards wnaeth arwain yr ymgyrch yn erbyn datganoli, ac mae'n dweud nad yw gweinidogion Cymru wedi llwyddo i newid ei feddwl ar hynny ers i'r Cynulliad gael ei ffurfio yn 1999.\n"Er 'mod i yn erbyn y peth, pan ddigwyddodd roeddwn i wir eisiau iddo weithio oherwydd doeddwn i ddim eisiau i wleidyddiaeth Cymru edrych fel rhyw fath o jôc," meddai.\n'Problemau heb eu cyffwrdd'\nYchwanegodd bod y Cynulliad "heb ddelifro ar wasanaethau cyhoeddus", gan roi'r bai am hynny ar y Prif Weinidog Rhodri Morgan, oedd eisiau creu gwahaniaeth amlwg rhwng Llafur y DU a Llafur Cymru, meddai.\n"O ran polisi economaidd, y pethau mawr oedd angen eu gwneud yn syth oedd delio â thwneli Brynglas, adeiladu maes awyr priodol, diwygio llywodraeth leol a chyfuno gofal cymdeithasol a'r gwasanaeth iechyd," meddai.\n"Mae'r rheiny yn faterion mawr, a dydyn nhw heb eu cyffwrdd am eu bod yn rhy anodd a dyw'r gweinidogion ym Mae Caerdydd ddim o'r safon sydd ei angen."\nImage caption Mae'r cyn-Geidwadwr, Rod Richards, bellach yn aelod o UKIP\nDywedodd cyn-arweinydd Plaid Cymru, yr Arglwydd Dafydd Wigley wrth y rhaglen bod cael Cynulliad yn cynrychioli pobl Cymru yn well na phan roedd "trafaeliwr yn dod i Gymru ar ran Llywodraeth y DU".\n"Mae 'na lwyddiannau wedi bod ers i ni gael pwerau llawn i ddeddfu, fel gwasanaethau cymdeithasol a Deddf Llesiant Cenedlaethau'r Dyfodol," meddai.\n"Heb os, y gwendid ydy'r economi. Rydyn ni angen polisïau fyddai'n ysgogi pobl i sefydlu busnesau a rhoi'r hyder i fusnesau ehangu.\n"Dydyn ni heb gymryd y baich o drethi lleol oddi ar fusnesau bychan, a dyna'r math o beth y dylai'r Cynulliad fod yn ei wneud.\n"Dyna ble mae'r methiant a nes y byddwn yn cael yr economi'n iawn, dydyn ni ddim am gael unrhyw beth arall yn iawn."\nCofio canlyniad Sir Gâr yn Refferendwm '97\nProfiad athrawes 20 mlynedd ers refferendwm 1997\n'Y llygad du mwyaf ofnadwy yn hanes Cymru'